KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT SOĊJALI U EKONOMIKU EWROPEW U LILL-KUMITAT TAR-REĠJUNI Baġit għall-Ewropa 2020 /* KUMM/2011/0500 finali */





WERREJ Agrikoltura u żvilupp rurali............................................................................................................. 3 Ċittadini........................................................................................................................................ 7 Protezzjoni Ċivili........................................................................................................................... 9 Azzjoni Klimatika........................................................................................................................ 13 Kompetittività u SMEs................................................................................................................ 19 Unjoni Doganali u Tassazzjoni..................................................................................................... 23 Koeżjoni Ekonomika, Soċjali u Territorjali................................................................................... 26 Edukazzjoni u l-Kultura............................................................................................................... 31 Impjiegi u Affarijiet Soċjali.......................................................................................................... 35 Ambjent..................................................................................................................................... 40 Azzjoni Esterna........................................................................................................................... 45 Ġlieda kontra l-Frodi.................................................................................................................. 51 Saħħa u Konsumaturi.................................................................................................................. 53 Affarijiet Interni........................................................................................................................... 56 Infrastruttura – Il-Faċilità 'Nikkollegaw l-Ewropa'........................................................................ 59 Strumenti Finanzjarji Innovattivi................................................................................................... 81 Ġustizzja..................................................................................................................................... 84 Politika dwarl-Affarijiet Marittimi u s-Sajd................................................................................... 86 Riċerka u innovazzjoni................................................................................................................. 89 Amministrazzjoni......................................................................................................................... 94 Agrikoltura u żvilupp rurali 1. Għanijiet tal-Politika L-agrikoltura u l-foresti jkopru l-maġġoranza vasta tat-territorju tagħna u għandhom rwol ewlieni fis-saħħa tal-ekonomiji rurali u tal-pajsaġġ rurali. Il-bdiewa jwettqu diversi funzjonijiet differenti li jvarjaw mill-produzzjoni ta' prodotti agrikoli alimentari u mhux, għall-ġestjoni tal-kampanja, il-konservazzjjoni tan-natura u t-turiżmu. Il-Politika Agrikola Komuni (PAK) hija mfassla biex ikun hemm settur agrikolu modern, sostenibbli u effiċjenti fl-Ewropa. Hija għandha l-għan li tippromwovi l-kompetittività tas-settur, li tiżgura provvista adegwata u sigura tal-ikel u li tippreserva l-ambjent u l-kampanja filwaqt li tipprovdi livell ta' għajxien ġust għall-komunità agrikola. Il-PAK hija politika Ewropea ġenwina. Minflok iħaddmu 27 politika u baġits agrikoli differenti separatament, l-Istati Membri jikkondividu r-riżorsi u jħaddmu poltika Ewropea unika b'baġit Ewropew uniku. Naturalment dan ifisser li proporzjon sinifikanti mill-baġit tal-UE jiġi allokat għall-PAK. Madankollu, dan l-approċċ huwa kemm aktar effiċjenti kif ukoll aktar ekonomiku milli approċċ nazzjonali mhux ikkoordinat. Illum, l-agrikoltura Ewropea qed taffaċċja diversi sfidi. Fis-snin riċenti, il-prezzijiet agrikoli għolew b'50 % iżda l-prezzijiet tal-enerġija u tal-fertilizzanti għolew b'200 % u 150 % rispettivament. Ir-riżultat huwa tnaqqis drastiku fid-dħul mill-agrikoltura fuq perjodu ta' żmien twil. Is-settur għandu jirreaġixxi għall-isfidi tat-tibdil tal-klima u d-degradazzjoni ambjentali u t-tħassib dejjem jikber rigward is-sigurtà alimentari, il-bilanċ territorjali u l-objettiv tat-tkabbir sostenibbli. Il-PAK żviluppat b'mod kunsiderevoli fis-snin riċenti minħabba li kienet affaċċjata minn dawn l-isfidi. Ir-riforma li jmiss se tkompli dan il-proċess u se tirriżulta f'politika aktar moderna u aktar ekoloġika mgħammra b'tali mod li tikkontribwixxi b'mod attiv għall-għanijiet tal-istrateġija Ewropa 2020 billi tiżblokka l-potenzjal ekonomiku taż-żoni rurali, tiżviluppa s-swieq lokali u l-impjiegi, takkumpanja r-ristrutturar tal-agrikoltura u tappoġġja l-introjtu tal-bdiewa biex is-settur agrikolu jinżamm sostenibbli madwar l-Ewropa. Il-PAK riformata se tippromwovi tkabbir intelliġenti, sostenibbli u inklussiv billi tippromwovi effiċjenza fl-użu tar-riżorsi sabiex tinżamm il-bażi tal-produzzjoni għall-ikel, l-għalf u l-enerġija rinnovabbli fl-UE kollha; inċentivi għall-mitigazzjoni u l-adattament għat-tibdil fil-klima biex ikunu protetti l-ekosistemi u jkun miġġieled it-telf tal-bijodiversità; u appoġġ għad-diversifikazzjoni ta' attività ekonomika fiż-żoni rurali biex ikun promoss żvilupp territorjali bbilanċjat madwar l-Ewropa. 2. Strumenti Il-Kummissjoni tipproponi li tinżamm l-istruttura kurrenti ta‘ żewġ pilastri tal-PAK. · Il-Pilastru I se jkompli jipprovdi appoġġ dirett għall-bdiewa u miżuri ta' appoġġ għas-suq. L-appoġġ dirett u l-miżuri tas-suq huma totalment iffinanzjati mill-baġit tal-UE, sabiex tkun żgurata l-applikazzjoni ta' politika komuni permezz tas-suq uniku u sabiex tkun possibbli sistema integrata ta' amministrazzjoni u kontroll. · Il-Pilastru II tal-PAK se jkompli jipproduċi oġġetti ambjentali pubbliċi speċifiċi, itejjeb il-kompetittività tas-setturi agrikoli u tal-forestrija u jippromwovi d-diversifikazzjoni ta' attività ekonomika u kwalità ta' ħajja fiż-żoni rurali. L-Istati Membri għandhom flessibbiltà fit-tfassil tal-miżuri abbażi tal-bżonnijiet speċifiċi nazzjonali u reġjonali iżda li jirriflettu l-prijoritajiet tal-UE. Il-miżuri fil-Pilastru II huma kofinanzjati mill-Istati Membri, fattur li jgħin biex ikun żgurat li l-objettivi sottostanti jintlaħqu u biex ikun imsaħħaħ l-effett ta' amplifikazzjoni tal-politika tal-iżvilupp rurali. Permezz ta' rati ta' kofinanzjament ogħla għar-reġjuni ifqar tal-UE, il-Pilastru II jikkontribwixxi wkoll għall-objettivi ta' koeżjoni tal-UE. Fl-istruttura taż-żewġ pilastri, it-tfassil tal-politika se jkun modernizzat b'mod komprensiv u ssimplifikat sabiex il-politika tkun aktar ġusta, ekoloġika u allinjata mal-objettivi ta' Ewropa 2020. L-elementi ewlenin tar-riforma se jinkludu: · Distribuzzjoni aktar ġusta tal-appoġġ tal-introjtu dirett Għal raġunijiet storiċi, il-livell ta' appoġġ dirett għall-bdiewa tal-UE għal kull ettaru huwa sostanzjalment differenti fl-UE. Pereżempju, il-pagament dirett medju għal kull ettaru ta' art eliġibbli potenzjali u għal kull benefiċjarju għas-sena 2013 huwa EUR 94,7 fil-Latvja u EUR 457,5 fil-Pajjiżi l-Baxxi. Il-medja tal-UE-27 hija EUR 269,1 Il-PAK riformata se tinkludi sistema ta' 'konverġenza' li tnaqqas dawn id-distakki u tippromwovi distribuzzjoni aktar ġusta tal-appoġġ finanzjarju. L-ibbilanċjar mill-ġdid tal-appoġġ huwa element ewlieni tar-riforma mmirat lejn użu aktar effikaċi tar-riżorsi baġitarji permezz ta' pagamenti diretti ġusti u mmirati aħjar u s-sistemazzjoni aħjar bejn id-distribuzzjoni futura tal-appoġġ tal-iżvilupp rurali u l-objettivi tal-politiki. Dan se jsir kif ġej: l-Istati Membri kollha b'pagamenti diretti inqas minn 90 % tal-medja tal-UE-27, matul il-perjodu se jagħlqu terz tad-distakk bejn il-livell kurrenti u 90 % tal-pagamenti diretti medji tal-UE. L-allokazzjoni ta' għajnuna għall-iżvilupp rurali se tkun modernizzata wkoll, bl-ishma determinati abbażi ta' sensiela ta' kriterji territorjali u ekonomiċi oġġettivi li jirriflettu l-objettivi ekonomiċi, soċjali ambjentali u territorjali futuri tal-politika. · Pagamenti diretti ekoloġiċi Il-proċess obbligatorju biex il-pagamenti diretti jsiru ekoloġiċi huwa pilastru fundamentali tar-riforma. Dan se jsaħħaħ il-prestazzjoni ambjentali tas-settur u se jiddeskrivi b'mod ċar kif il-PAK riformata se tikkontribwixxi għal firxa usa' tal-prijoritajiet tal-Unjoni. B'mod speċifiku, fil-futur, 30 % tal-pagamenti diretti se jsiru kontinġenti fuq il-konformità ma' sensiela ta' prattiki ambjentalment tajba li jmorru lil hinn mill-kundizzjonalità. · Appoġġ għall-bdiewa attivi Sabiex ikun żgurat l-użu effiċjenti tar-riżorsi tal-PAK, il-benefiċċju tal-appoġġ dirett se jkun riservat għall-bdiewa attivi. · Limitu massimu għal-livell tal-pagamenti diretti għall-ikbar bdiewa. Bħalissa, ażjendi agrikoli kbar jirċievu sehem disproporzjonat ta' appoġġ permezz ta' introjtu dirett mill-PAK. Il-PAK riformata se tintroduċi proċess moderat u progressiv ta' 'limitu massimu' tal-livell ta' appoġġ permezz ta' introjtu dirett għall-ikbar ażjendi, filwaqt li tikkunsidra b'mod xieraq l-ekonomiji ta' skala ta' strutturi ikbar u l-impjegar dirett li dawn l-istrutturi jiġġeneraw. · Politika ta' żvilupp rurali ffukata fuq ir-riżultati Sabiex ikunu massimizzati s-sinerġiji bejn il-politika tal-iżvilupp rurali u l-fondi l-oħra tal-UE għall-iżvilupp territorjali, il-Fond Agrikolu Ewropew għall-Iżvilupp Rurali (FAEŻR) se jkun inkorporat fil-Kuntratti ta' Sħubija bejn il-Kummissjoni u kull Stat Membru. Dawn il-kuntratti se jkunu marbuta mal-objettivi tal-istrateġija Ewropa 2020 u l-Programmi ta' Riforma Nazzjonali. Huma se jistabbilixxu strateġija integrata għall-iżvilupp territorjali appoġġjata mill-fondi strutturali tal-UE rilevanti, inkluż l-iżvilupp rurali. Huma se jinkludu objettivi bbażati fuq indikaturi miftiehma, investimenti strateġiċi u għadd ta' kundizzjonalitajiet. · Skema ssimplifikata għall-bdiewa żgħar Ħafna mill-benefiċjarji tal-appoġġ dirett huma bdiewa żgħar; mekkaniżmu ta' allokazzjoni simplifikat għall-appoġġ tagħhom se jnaqqas sostanzjalment il-piż amministrattiv tal-Istati Membri u l-bdiewa filwaqt li jkun newtrali għall-baġit tal-UE. · Nefqa tas-suq u mekkaniżmi ta' kriżi Illum, l-agrikoltura Ewropea qed taffaċċja varjetà ta' sfidi, b'mod partikolari l-bżonn li jkun hemm reazzjoni għal ċirkustanzi imprevedibbli, li għandhom impatt f'daqqa fuq l-introjtu mill-agrikoltura, jew il-bżonn li jkunu ffaċilitati l-adattamenti/it-tranżazzjonijiet meħtieġa mill-ftehimiet kummerċjali internazzjonali. Għal dawn ir-raġunijiet, qed jiġi propost li jiġu ristrutturati l-miżuri tas-suq li bħalissa huma miġbura fil-Pilastru 1, sabiex jinħolqu u jiġu estiżi żewġ strumenti barra l-qafas finanzjarju multiannwali. Se jinħoloq mekkaniżmu ta' emerġenza, li jirreaġixxi għal sitwazzjonijiet ta' kriżi (li jistgħu jirriżultaw minn problema ta' sigurtà alimentari jew minn żviluppi f'daqqa tas-swieq), biex jipprovdi appoġġ immedjat għall-bdiewa permezz ta' proċedura mgħaġġla. Il-proċedura għall-mobilizzazzjjoni tal-Fond se tkun l-istess bħal dik għal mobilizzazzjoni tar-Riżerva għal Għajnuna ta' Emerġenza. Qed jiġi propost ukoll li jkun estiż l-ambitu tal-interventi tal-Fond Ewropew għall-Globalizzazzjoni biex jipprovdi appoġġ tranżitorju għall-bdiewa sabiex ikun iffaċilitat l-adattament tagħhom għal sitwazzjoni ġdida tas-suq mill-effetti indiretti tal-globalizzazzjoni. Barra minn hekk, il-Kummissjoni se tipproponi li titrasferixxi l-iffinanzjar tal-appoġġ alimentari għall-aktar persuni l-aktar fil-bżonn għall-Intestatura 1 sabiex terġa' tiġbor l-azzjonijiet għall-glieda kontra l-faqar u l-esklużjoni u li titrasferixxi l-iffinanzjar tas-sikurezza alimentari flimkien mal-azzjonijiet relatati mas-saħħa pubblika. 3. Implimentazzjoni Permezz tal-ħolqien tal-Fond Agrikolu Ewropew ta' Garanzija (FAEG) u l-Fond Agrikolu Ewropew għall-Iżvilupp Rurali (FAEŻR), il-bażi leġiżlattiva tal-PAK kienet ristrutturata sabiex iż-żewġ pilastri tal-PAK ikunu allinjati. Qed jiġi propost li fil-perjodu wara l-2013, kemm jista' jkun jinżamm l-allinjament taż-żewġ fondi. Il-proposta għal artikolu ġdid tar-Regolament Finanzjarju dwar il-kondiviżjoni tal-ġestjoni hija f'konformità mas-sistemi kurrenti ta' ġestjoni u kontroll applikati għall-FAEG u l-FAEŻR. Sar ukoll issimplifikar fuq skala kbira tal-leġiżlazzjoni tal-UE dwar l-organizzazzjoni tas-swieq agrikoli mal-Organizzazzjoni Unika tas-Suq Komuni (Common Market Organisation (CMO) Regolament (KE Nru 1234/2007) li jgħaqqad flimkien f'regolament uniku d-dispożizzjonijiet li qabel kienu koperti mis-CMOs settorjali. Għall-perjodu wara l-2013, qed issir reviżjoni tal-bażijiet leġiżlattivi kollha tal-PAK biex ikun żgurat li s-simplifikazzjoni tkompli kull fejn ikun neċessarju u possibbli. 4. Allokazzjoni tal-Baġit Ċifri kollha fi prezzijiet kostanti tal-2011. Baġit totali propost 2014-20 li minnhom · Pilastru I – pagamenti diretti u nefqa tas-suq · Pilastru II – żvilupp rurali · Sikurezza tal-ikel · Persuni l-aktar fil-bżonn · Riserva għal kriżi fis-settur agrikolu · Il-Fond Ewropew għall-Globalizzazzjoni · Riċerka u innovazzjoni dwar is-sigurtà alimentari, il-bijoekonomija u l-agrikoltura sostenibbli (fil-Qafas Strateġiku Komuni għar-Riċerka u l-Innovazzjoni) || EUR 386,9 biljun EUR 281,8 biljun EUR 89,9 biljun EUR 2,2 biljun EUR 2,5 biljun EUR 3,5 biljun Sa EUR 2,5 biljun EUR 4,5 biljun Ċittadini 1. Għanijiet tal-Politika It-Trattat ta’ Lisbona jagħti s-setgħa liċ-ċittadini u lill-assoċjazzjonijiet taċ-ċittadidni biex jieħdu sehem b'mod sħiħ fil-ħajja demokratika tal-UE. Il-Programm “Ewropa għaċ-Ċittadini” jappoġġa l-proġetti transnazzjonjali fil-qasam tal-parteċipazzjoni taċ-ċittadini u l-identità Ewropea. Filwaqt li jeżistu miżuri speċifiċi f’bosta oqsma ta’ politika, il-programm “Ewropa għaċ-Ċittadini” huwa l-unika strument li jippermetti liċ-ċittadini biex jieħdu sehem fi kwistjonijiet Ewropej ġenerali, irrilevanti jekk ikunux istituzzjonali – pereżempju, it-Trattati tal-UE jew l-elezzjonijiet tal-Parlament Ewropew – jew li japplikaw f’diversi kampi. Il-komunikazzjoni, jiġifieri li l-pubbliku ġenerali jiġi infurmat dwar il-politiki tal-UE huwa mod kif tissaħħaħ il-kuxjenza taċ-ċittadini dwar l-affarijiet Ewropej u tad-drittijiet tagħhom. Għalhekk, l-attivitajiet dwar il-komunikazzjoni huma ta’ sensibilizzazzjoni dwar u jipprovdu appoġġ għall-prijoritajiet politiċi tal-Unjoni. 2. Strumenti L-akbar sehem tal-programm Ewropa għaċ-Ċittadini jsosstni sħubijiet ta’ ġemellaġġ transnazzjonali bejn l-ibliet. Il-programm jipprovdi wkoll appoġġ strutturali lil gruppi ta’ organizzazzjonijiet tas-soċjeta ċivili u gruppi ta’ riflessjoni fuq il-livell tal-UE. Dawn l-isħubijiet strateġiċi jiggarantixxu li l-organizzazzjonijiet Ewropej ta’ interess pubbliku jistgħu jiżviluppaw l-input tagħhom f’dibattiti madwar l-UE. Dan isaħħaħ ir-responsabbiltà tal-aġenda tal-UE fost is-soċjetà ċivili u ċ-ċittadini tal-UE u jippromwovi kultura ta’ parteċipazzjoni ċivika għall-benefiċċju tal-UE u tal-Istati Membri. Il-programm jikkontribwixxi wkoll għall-iżvilupp ta’ fehim kondiviż tal-istorja Ewropea (b’mod speċifiku fir-rigward tal-Olokawst u tal-Istaliniżmu) billi jappoġġa proġetti ta’ tifkira. · Sa mill-2007, kull sena madwar miljun ċittadin Ewropew ħa sehem b’mod dirett f’azzjonijiet appoġġati mill-programm. · Bejn l-2007 u l-2010, kien hemm madwar 800 soċjetà ċivili u proġetti ta’ tifkira, u aktar minn 4 000 proġett ta’ ġemellaġġ bejn l-ibliet. · Il-programm jappoġġa wkoll aktar minn 50 grupp ta’ riflessjoni, gruppi ta’ organizzazzjoni u netwerks ewlenin fuq il-livell tal-UE, li huma interlokuturi importanti tal-istituzzjonijiet u multiplikaturi tal-UE . Flimkien ma’ dan il-programm speċifiku, hija neċessarja aktar effiċjenza fil-komunikazzjoni lill-pubbliku ġenerali u ta' sinerġiji aktar b'saħħithom bejn l-attivitajiet ta' komunikazzjoni tal-Kummissjoni biex jiġu ggarantiti li l-prijoritajiet politiċi tal-Unjoni jiġu kkomunikati b'mod effettiv. Għalhekk, se tiġi inkluża dispożizzjoni dwar il-komunikazzjoni, inkluża l-komunikazzjoni korporattiva, f’kull bażi legali skont il-ġenerazzjoni l-ġdida tal-istrumenti legali għall-2014-2020. 3. Implimentazzjoni Il-Programm “Ewropa għaċ-Ċittadini” huwa amministrat b’mod ċentrali mill-Kummissjoni li hija assistita mill-Aġenzija Eżekuttiva għall-Edukazzjoni, l-Awdjoviżiv u l-Kultura (EACEA). Huma appoġġati minn Kumitat għall-Programm magħmul minn rappreżentanti tal-gvernijiet tal-Istati Membri. Il-Punti ta’ Kuntatt tal-“Ewropa għaċ-Ċittadini" ġew stabbiliti fil-parti kbira tal-pajjiżi li qegħdin jieħdu sehem biex jassistu l-benefiċjarji fuq il-livell nazzjonali u jipprovdu feedback lill-Kummissjoni Ewropea dwar l-implimentazzjoni tal-programm. Djalogu regolari qiegħed jiġi organizzat mal-partijiet interessati fil-qafas tal-programm. Is-sinerġiji u l-amalgamazzjoni tar-riżorsi mill-bażijiet legali differenti għall-komunikazzjoni se jiggarantixxu aktar konsistenza, ekonomiji ta’ skala u użu aħjar tar-riżorsi għall-azzjonijiet tal-komunikazzjoni indirizzati lill-pubbliku ġenerali. 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Baġit totali propost 2014-2020 || EUR 203 miljun Protezzjoni Ċivili 1. Għanijiet tal-Politika Il-miri totali tal-kooperazzjoni tal-UE fil-qasam tal-protezzjoni ċivili huma biex tiġi ggarantita protezzjoni aħjar tan-nies, tal-ambjent, tal-proprjetà u tal-wirt kulturali fil-każ ta’ diżastri kbar naturali, teknoloġiċi u magħmula mill-bniedem. Iż-żieda fl-għadd u fl-intensità tad-diżastri naturali u magħmula mill-bniedem u fl-impatt ekonomiku tagħhom titlob għal azzjoni sistematika fuq il-livell Ewropew biex tissaħħaħ il-preparazzjoni u biex jissaħħu l-kapaċitajiet ta’ rispons, kemm ġewwa l-UE kif ukoll barra mill-UE. Il-kooperazzjoni u s-solidarjetà Ewropea tippermetti lill-UE inġenerali biex tkun ppreparata b’mod kollettiv biex taffaċċja diżastri kbar u tippermetti lill-Istati Membri u stati oħrajn li qegħdin jipparteċipaw (in-Norveġja, il-Liechtenstein, l-Islanda u l-Kroazja) biex jamalgamaw ir-riżorsi u jirreaġixxu bi sforz kollettiv li jimmassimizza l-impatt tar-rispons għad-diżastru u jimminimizza t-telf uman u materjali. Meta d-diżastru jseħħ fl-UE jew f’pajjiżi terzi, l-awtoritajiet tal-pajjiż affetwat jistgħu jibbenefikaw mill-assistenza immedjata u tanġibbli permezz tal-Mekkaniżmu tal-UE għall-Protezzjoni Ċivili. Il-kooperazzjoni tal-UE fil-qasam tal-protezzjoni ċivili timmira għal: – Faċilitar ta’ rispons rapidu u effettiva għal kontra d-diżastri; – Żgurar ta’ preparazzjoni suffiċjenti ta’ atturi tal-protezzjoni ċivili għall-emerġenzi; kif ukoll – Żvilupp ta’ miżuri għall-prevenzjoni tad-diżastri. L-UE żviluppat approċċ integrat għall-ġestjoni tad-diżastri li jindirizza attivitajiet ta’ rispons, preparazzjoni u prevenzjoni. Il-Komunikazzjoni "Lejn Rispons Ewropew Aktar b’Saħħtu għal Diżastri" ġiet adottata[1] mill-Kummissjoni u approvata mill-Kunsill fl-2010. L-għan ewlieni huwa li titjieb l-effikaċja, il-koerenza u l-viżibbiltà tar-rispons tal-UE. Dan se jsir billi jsir bini fuq it-tagħlimiet meħuda mid-diżastri naturali li seħħew fl-Ewropa u barra mill-UE matul l-2010 (bħat-tempesta Xynthia, l-għargħar fl-Ewropa tal-Lvant, nirien fil-foresti tal-Ewropa tan-Nofs-in-nhar, it-tixrid tal-ħama l-ħamra fl-Ungerija, it-terremot tal-Ħaiti, l-għargħar fil-Pakistan). Il-ħolqien tal-Kapaċità Ewropea ta’ Rispons għall-Emerġenzi se tibni primarjment fuq il-kapaċitajiet eżistenti tal-Istat Membru, biex b’hekk jiġu evitati kostijiet addizzjonali. Fuq il-livell tal-UE, il-ħolqien ta' Ċentru Ewropew ta’ Rispons għall-Emerġenzi b’funzjonijiet imsaħħa ta’ ppjanar u koordinazzjoni se jkun ta’ benefiċċju għall-UE kollha billi jiġġenera ffrankar fuq il-livell tal-Istat Membru, li għandu jkun ogħla mill-kostijiet tal-baġit tal-UE, minkejja ovvjament il-benefiċċji ta’ rispons rapidu u effettiv għad-diżastru f’termini tal-ħajjiet salvati tal-bniedem li ma jistgħux jitkejjlu f’termini finanzjarji biss. Il-miżuri ta’ politika ta’ Prevenzjoni u Preparazzjoni kif stabbiliti fil-Komunikazzjonijiet tal-Kummissjoni u fil-Konklużjonijiet tal-Kunsill[2] jinkludu appoġġ għat-taħriġ u l-eżerċizzji, l-iskambju tal-esperti u tal-proġetti ta’ kooperazzjoni li jittestjaw approċċi ġodda biex jitnaqqas ir-riskju ta’ diżastri. Studji indipendenti għall-organizzazzjonijiet, inkluż il-Bank Dinji indikaw li r-redditu fuq l-investimenti fil-prevenzjoni tad-diżastru huwa bejn 400% u 700%. 2. Strumenti Il-Kummissjoni tipproponi li ġġedded l-Istrument Finanzjarju għall-Protezzjoni Ċivili (CPI) biex tipprovdi sostenn finanzjarju għall-attivitajiet li jindirizzaw l-aspetti differenti taċ-ċiklu tal-amministrazzjoni tad-diżastru, b’mod speċjali rispons aktar koerenti u integrat aħjar fil-każ ta' emerġenzi, preparazzjoni mtejba biex taffaċċja diżastri u azzjonijiet innovattivi biex tnaqqas ir-riskju tad-diżastru. Is-CPI se jintuża wkoll għall-ħolqien tal-Kapaċità Ewropea ta' Rispons għall-Emerġenzi, li tibni fuq l-amalgamazzjoni volontarja tal-assi tal-protezzjoni ċivili tal-Istati Membri, biex tiġi ġġenerata kost-effettività permezz ta’ disponibbiltà koordinata tal-assi tal-protezzjoni ċivili. Is-CPI rivedut se jsaħħaħ u jtejjeb ulterjorment il-kapaċità tal-UE għall-amministrazzjoni tad-diżastru permezz ta’ bidla għal sistemi prevedibbli u ppjanati minn qabel. Dan se jsir permezz ta’ ġabra aktar komprensiva ta’ informazzjoni f’ħin reali dwar id-diżasti, kartografija mtejba tal-assi tal-protezzjoni ċivili tal-Istati Membri u approċċ ikkoordinat fl-iffaċilitar tat-tqassim rapidu tal-persunal u tal-materjal fiż-żona tad-diżastru. Dan se jappoġġa wkoll l-attivitajiet ta’ preparazzjoni li jiffokaw fuq it-titjib tal-kwalità tat-taħriġ, it-twessigħ tal-ambitu tat-taħriġ biex tiġi inkluża l-prevenzjoni u l-integrazzjoni tat-taħriġ u tal-eżerċizzji. Dan se jappoġġa wkoll l-isforzi tal-Istati Membri biex isaħħu l-ippjanar tal-ġestjoni tar-riskju u biex jiżviluppaw mekkaniżmi innovattivi ta’ żvilupp (bħall-amalgamazzjoni tal-assigurazzjoni reġjonali). 3. Implimentazzjoni It-tiġdid tas-CPI se jqis ir-riżultati tal-evalwazzjoni u l-proposti tal-partijiet interessati tal-protezzjoni ċivili dwar kif jiġu ssimplifikati l-proċeduri u l-mekkaniżmi ta’ ffinanzjar, kif ukoll l-esperjenza miksuba permezz ta’ proġetti pilota u azzjonijiet preparatorji dwar ir-rispons rapidu. L-attivitajiet tal-protezzjoni ċivili li ġew implimentati mill-korpi tal-protezzjoni ċivili tal-Istati Membri se jiġu appoġġati u ssupplimentati mill-attivitajiet tal-UE, inkluż permezz tal-iffaċilitar ta’ azzjoni koordinata. Din se tieħu l-forma ta’ attivitajiet bħall-amalgamazzjoni volontarja tar-riżorsi, it-taħriġ u s-sostenn tal-kost tat-trasport biex jitwasslu l-assi fil-postijiet ta’ emerġenza. Dan se jiffaċilità s-simplifikazzjoni tal-proċeduri użati skont l-istrument ta' bħalissa u se jissimplifika l-proċeduri amministrattivi, b’mod speċjali fl-oqsma tal-għotjiet, filwaqt li jitqiesu l-prinċipji ta’ trasparenza u ta’ trattament ekwu. L-għażliet li qegħdin jiġu vvalutati jirrigwardaw it-tip ta’ operazzjonijiet li għandhom jiġu appoġġati – taħriġ, eżerċizzju relatat mal-emerġenzi, trasport ta’ appoġġ għall-Istati Membri fil-ħin ta’ emerġenza, proġetti ta’ kooperazzjoni dwar il-prevenzjoni u l-preparazzjoni għad-diżastri. 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Baġit totali propost għall-2014-2020 għall-Istrument tal-Protezzjoni Ċivili li minnhom || EUR 455 miljun Protezzjoni ċivili - interna || EUR 245 miljun Protezzjoni ċivili – esterna u Kapaċità Ewropea ta' Rispons għall-Emerġenzi || EUR 210 miljun Azzjoni Klimatika 1. Għanijiet tal-Politika L-indirizzar tat-tibdil fil-klima huwa wieħed mill-akbar sfidi li qegħdin jaffaċċjaw l-UE u s-sħab globali tagħha. Il-bżonn ta’ azzjoni urġenti huwa rifless b’mod ċar fl-Istrateġija Ewropa 2020 u fil-miri ambizzjużi tal-20/20/20 tal-UE, b’mod speċjali – li l-gassijiet serra jitnaqqsu b’20% (30% jekk il-kondizzjonijiet ikunu adattati); – li l-konsum tal-enerġija jitnaqqas b’20% permezz ta’ żieda tal-effiċjenza enerġetika; kif ukoll – li 20% tal-bżonnijiet tal-enerġija jiġu minn riżorsi rinnovabbli. Il-bini ta’ ekonomija b'livell baxx ta' emissjonijiet ta' karbonju u reżistenti għat-tibdil fil-klima se jsaħħaħ il-kompetittività tal-Ewropa, joħloq impjiegi ġodda u aktar ekoloġiċi, isaħħaħ is-sigurtà tal-enerġija u joħloq benefiċċji għas-saħħa permezz ta’ arja aktar nadifa. Biex jinkisbu l-miri dwar il-klima u l-enerġija għall-2020 u lil hinn, se jkun hemm il-bżonn ta’ sforzi kbar u ta’ investiment. L-UE kellha rwol ċentrali fil-monitoraġġ u fil-kisba ta’ dawn il-miri. Pereżempju, hemm bżonn li l-isforzi jissaħħu b’mod sinifikanti biex tintlaħaq il-mira ta’ 20 % tal-effiċjenza enerġetika, (bl-estimu ta’ bħalissa li qiegħed ibassar li se jinkiseb inqas minn 10 %), li jista’ jwassal għal tnaqqis ta’ 25 % fl-emissjonijiet tal-gass serra. Il-Kummissjoni fasslet l-azzjonijiet li jistgħu jippermettu lill-UE biex tilħaq il-mira tat-tnaqqis ta’ 80-95 % tal-gass serra sal-2050[3]. Il-baġit tal-UE għandu rwol importanti fil-promozzjoni tal-azzjoni klimatika fis-setturi kollha tal-ekonomija Ewropea u fl-ikkatalizzar tal-investimenti speċifiċi li se jkunu bżonnjużi biex jintlaħqu l-miri tal-klima u tiġi ggarantita r-reżiljenza tal-klima. Dawn l-investimenti jirrigwardaw firxa wiesgħa ta’ teknoloġiji li jtejbu l-effiċjenza enerġetika, riżorsi ta’ enerġija rinnovabbli u infrastrutturi relatati u kif ukoll investimenti għall-adattament għat-tibdil fil-klima. Il-kost tal-investimenti ta’ mitigazzjoni, b’estimu ta’ madwar EUR 125 biljun fis-sena[4], bejn il-perjodu 2014-2020 għandu jinħareġ primarjament minn investituri privati, iżda l-baġit tal-UE jista’ jaġixxi bħala stimulu għal infiq nazzjonali u joffri prevedibbiltà fit-tul għall-investituri privati. L-oqsma l-aktar promettenti jinkludu r-restwar tal-binjiet, innovazzjoni fit-trasport u d-diffużjoni ta’ teknoloġiji ġodda, bħal netwerks intelliġenti u kif ukoll enerġija rinnovabbli. Tali investimenti għandhom potenzjal kbir biex jagħtu spinta lill-kompetittività u lit-tkabbir fl-UE kollha. Il-baġit tal-UE, b’mod partikolari, jista’ jġib valur miżjud tal-UE qawwi billi jiffaċilita l-investimenti fl-Istati Membri b’potenzjal għoli għal tnaqqis kost-effettiv tal-emissjonijiet, iżda li għandhom kapaċità relattivament baxxa biex jinvestu. L-investiment fl-effiċjenza enerġetika fl-Istati Membri kollha se jżid wkoll il-produttività totali u se jikkontribwixxi biex isolvi kwistjonijiet ta’ sigurtà tal-enerġija u tal-faqar enerġetiku. Il-baġit tal-UE, billi jsostni dawn l-investimenti, jista’ jgħin biex jitnaqqas b’mod sinifikanti il-kost totali biex jinkisbu l-miri tal-UE dwar il-klima u l-enerġija. 2. Strumenti 2.1. Integrazzjoni tal-azzjoni klimatika Illum, l-azzjoni klimatika hija integrata f’ħafna oqsma ta’ politika u implimentata permezz ta’ firxa ta’ strumenti li jappoġġaw l-miri multipli tal-UE, pereżempju kemm il-bijodiversità u l-politiki dwar il-mitigazzjoni tat-tibdil fil-klima. Madankollu, diġà, proporzjon tal-baġit tal-UE huwa relatat mal-integrazzjoni tal-klima u għalhekk jikkontribwixxi għat-tranżizzjoni tal-Ewropa għal soċjeta ta’ livell baxx ta' emissjonijiet ta' karbonju u reżiljenti għall-klima Il-Kummissjoni għandha l-għan li żżid il-proporzjon b'minn tal-anqas 20%, b'kontribuzzjonijiet minn politiki differenti, suġġett għal evidenza minn valutazzjonijiet tal-impatt. Sabiex jintlaħqu l-miri tal-Ewropa 2020, u biex partijiet oħrajn tad-dinja tingħatalhom għajnuna biex itejbu l-isforzi tagħhom fil-ġlieda kontra t-tibdil fil-klima, is-sehem tal-baġit tal-UE relatat mal-klima jrid jiżdied b’mod sinifikanti, inkluż fl-investimenti fi proġetti li mhumiex relatati b’mod esklussiv mal-klima, iżda li għandhom element sinifikanti dwar il-klima. Biex tinkiseb din il-mira, l-azzjonijiet dwar il-mitigazzjoni u l-adattament tal-klima se jiġu integrati fil-programmi ewlenin kollha tal-UE. · Il-politiki ta’ koeżjoni, enerġija u trasport huma rilevanti ħafna mal-klima. Fir-rigward tal-politika ta’ koeżjoni, iffukar qawwi fuq ir-riżultati u tisħiħ tal-kondizzjonalità se jiggarantixxu li l-proġetti sostnuti mill-baġit tal-UE jikkontribwixxu b’mod attiv għall-miri tal-UE dwar il-klima. Il-Kuntratti ta’ Sħubija mal-Istati Membri se jintużaw biex jistimulaw u jmmonitorjaw il-progress tal-investimenti li jikkontribwixxu lejn il-miri 20/20/20. L-integrazzjoni għandha timmira għall-“protezzjoni kontra t-tibdil fil-klima" tal-investimenti. Il-politika ta' koeżjoni, permezz tal-programmi operazzjonali tagħha madwar l-UE, għandha rwol ċentrali fit-titjib tal-isforzi biex tinkiseb il-mira tal-effiċjenza enerġetika ta’ 20 %. · Riċerka u innovazzjoni: l-azzjoni klimatika se tkun pilastru ewlieni fil-Qafas Strateġiku Komuni futur għar-Riċerka u l-Innovazzjoni, li se jappoġġa azzjonijiet b’impatt klimatiku pożittiv dirett jew indirett, f’oqsma bħat-transport, enerġija, riċerka fuq il-materjali u bijoekonomija sostenibbli. Il-Pjan tat-Teknoloġija Enerġetika Strateġika jistima li l-bżonnijiet għall-2010-2020 se jkunu ta’ EUR 50 biljun għall-iżvilupp tat-teknoloġija biex jindirizza t-tibdil fil-klima, jiżgura l-fornitura tal-enerġija tal-UE u jiggarantixxi l-kompetittività. Parti sostanzjali tal-baġit għandha tiġi investita permezz ta’ strumenti finanzjarji (dejn u ekwità) biex tindirizza nuqqasijiet fil-kummerċjalizzazzjoni tat-teknoloġiji innovattivi ta’ livell baxx ta' emissjonijiet ta' karbonju u kif ukoll teknoloġiji ta’ adattament[5]. · Il-pagamenti diretti aktar ekoloġiċi lill-bdiewa se jkunu wieħed mill-elementi ewlenin tar-riforma tal-Politika Agrikola Komuni (PAK). Lil hinn mill-bżonnijiet eżistenti ta' konformità reċiproka, 30 % tal-pagamenti lill-bdiewa se jingħataw b’kundizzjoni ta’ konformità ma’ għadd ta’ prattiki ambjentali tajbin li se jikkontribwixxu għal agrikoltura li hija aktar favur l-ambjent. B’dan il-mod, il-PAK riformata se tagħmel kontribuzzjoni importanti għall-kisba tal-miri tal-UE dwar il-klima, kemm dwar il-mitigazzjoni (pereżempju ż-żieda tal-materjal organiku fil-ħamrija, it-tnaqqis tal-emissjonijiet mill-użu tal-fertilizzant u d-demel) u dwar l-adattament (pereżempju ż-żieda fir-reżistenza kontra organiżmi ta' ħsara, u kif tlaħħaq mad-disponibbiltà aktar baxxa tal-ilma). · Barra minn hekk, il-politika ta' żvilupp rurali tkun dejjem aktar marbuta mal-azzjoni klimatika. Permezz tal-integrazzjoni tal-klima u tal-ambjent, se jinħolqu inċentivi sodi għall-bdiewa biex jipprovdu l-beni pubbliċi tal-UE u jtejbu l-użu tat-teknoloġija effiċjenti għal settur agrikolu dejjem aktar reżiljenti u aktar favur l-ambjent u l-klima. 2.2. Programm LIFE + Flimkien mal-integrazzjoni tal-miri dwar l-azzjoni klimatika u l-ambjent, il-Kummissjoni tipproponi li tissokta bil-programm LIFE+ u ġġibu dejjem aktar konformi mal-miri tal-Ewropa 2020, inkluż sehem akbar tal-azzjonijiet klimatiċi. Il-LIFE+ se jissokta jaġixxi bħala pjattaforma għall-iskambju tal-aħjar prattiki fost l-Istati Membri u bħala katalist għal investimenti aktar effettivi. Dan se jikkontribwixxi għal azzjoni klimatika ‘minn isfel għal fuq’, kemm għal proġetti għall-iżvilupp ta’ proġetti għall-bini ta’ kapaċità fuq livelli lokali/reġjonali u għall-appoġġ lil atturi privati fl-ittestjar ta’ tekonoloġiji fuq skala żgħira fir-rigward tal-livell baxx ta’ emissjonijiet ta’ karbonju u kif ukoll adattament, b’mod speċjali mill-SMEs. Hemm bżonn ta’ kapital inizzjali għaż-żewġ proġetti pilota ta’ adattament u ta’ mitigazzjoni biex jiggarantixxu tagħlim ta’ politika u żvilupp ulterjuri ta’ politika għal dawn il-prijoritajiet il-ġodda tal-UE. Is-subprogramm tal-Azzjoni Klimatika se jiffoka fuq proġetti pilota u proġetti ta’ dimostrazzjoni fuq skala żgħira. Il-proġetti integrati se jintużaw ukoll, pereżempju, biex jippromwovu strateġiji transkonfinali ta’ adattament f’żoni esposti għall-għargħar. Is-subprogramm tal-Azzjoni Klimatika se jappoġġa, b’mod partikolari, l-isforzi li jikkontribwixxu għall-għanijiet li ġejjien: (1) Mitigazzjoni: Appoġġ għat-tnaqqis tal-emissjonijiet tal-gass serra. Azzjonijiet għall-istabbiliment ta’ proġetti pilota, li jistgħu jintużaw biex jittestjaw approċċi innovattivi inkluż permezz ta’ appoġġ lill-SMEs, biex itejbu l-bażi ta’ għarfien u biex jiffaċilitaw l-implimentazzjoni tal-acquis dwar il-klima. (2) Adattament: Appoġġ lill-isforzi li jwasslu għal aktar reżiljenza għat-tibdil fil-klima. Azzjonijiet għall-appoġġ tal-iżvilupp jew tal-implimentazzjoni ta’ strateġiji nazzjonali/reġjonali/lokali ta’ adattament. Azzjonijiet li jippermettu lill-dawk li jieħdu deċiżjonijiet biex jużaw b’mod effettiv l-għarfien u d-dejta dwar l-impatt tat-tibdil fil-klima u b’mod partikolari għall-adattament ta’ ppjanar relatat. (3) Governanza u Sensibilizzazzjoni: appoġġ għall-isforzi li jwasslu għal żieda fis-sensibilizzazzjoni, fil-komunikazzjoni, fil-kooperazzjoni u fid-disseminazzjoni fuq l-azzjonijiet dwar il-mitigazzjoni u l-adattament tal-klima. Azzjonijiet għas-sensibilizzazzjoni fost iċ-ċittadini tal-UE u l-partijiet interessati inkluż dwar il-bidla fl-imġiba. 2.3. Id-dimensjoni globali It-Trattat ta’ Lisbona għamel il-ġlieda kontra it-tibdil fil-klima fuq livell internazzjonali bħala mira speċifika tal-UE. L-UE, bħala l-akbar donatur ta’ għajnuna u prekursur fil-mekkaniżmi bbażati fuq is-suq, għandha għarfien espert uniku x’tikkontribwixxi. Kontribuzzjonijiet finanzjarji u parteċipazzjoni fil-korpi governattivi tal-istrumenti u tal-fondi internazzjonali se jiggarantixxu li l-UE tibqa’ attur ewlieni fit-tfassil tal-politika internazzjonali futura dwar it-tibdil fil-klima. L-UE hija determinata biex twettaq l-impenji internazzjonali tagħha dwar finanzjament tal-ġlieda kontra t-tibdil fil-klima. Il-politika dwar il-klima se tiġi integrata u tiżdied fl-istrumenti ġeografiċi ta’ azzjoni esterna bil-għan li jiżdied b’mod sinifikanti l-iffinanzjar relatat mal-klima skont id-direzzjoni tal-azzjoni esterna; rigward l-istrumenti tematiċi tad-DCI, l-UE għandha timmira sabiex tonfoq inqas minn 25 % tal-programm għall-"Beni Pubbliċi Globali" fuq l-objettivi tat-tibdil fil-klima u dawk ambjentali. Sal-2020 il-baġit tal-UE se jikkontribwixxi għall-iffinanzjar internazzjonali għall-finanzjament tal-ġlieda kontra t-tibdil fil-klima prevedut għall-pajjiżi li qegħdin jiżviluppaw (USD 100 biljun fis-sena) fin-negozjati tal-UNFCCC. Flimkien mal-integrazzjoni tal-azzjoni klimatika fil-baġit tal-azzjoni esterna, il-Kummissjoni qiegħda tqis il-ħolqien ta’ mekkaniżmu/fond, barra mill-baġit, biex tamalgama l-kontribuzzjonijiet mill-Istati Membri u l-baġit tal-UE. 3. Implimentazzjoni 3.1. Integrazzjoni L-integrazzjoni timmassimizza s-sinerġiji bejn il-politiki dwar it-tibdil fil-klima u oqsma oħrajn iżda trid tkun viżibbli u soda. Se tiġi akkumpanjata minn obbligu li japplika f’diversi oqsma li jiġi identifikat fejn il-programmi jippromwovu azzjoni klimatika jew effiċjenza enerġetika ħalli l-UE tkun kapaċi tistabbilixxi b’mod ċar kemm mill-ammont eżatt tal-infiq tagħha huwa relatat mal-azzjoni klimatika. Qiegħed jiġi propost li jiġu stabbiliti valuri referenzjarji u regoli ċari ta’ monitoraġġ u ta’ rappurtar għall-istrumenti rilevanti kollha ta’ politika tal-UE. Il-qafas għandu jkun sempliċi u pragmatiku u għandu jinbena fuq żewġ elementi: 1) proċeduri komuni ta’ intraċċar għan-nefqa relatata mal-klima u 2) l-istabbiliment tal-mira fil-politiki kollha rilevanti u fil-monitoraġġ tar-riżultati. L-intraċċar tan-nefqa relatata mal-klima se tiġi integrata fil-metodoloġija eżistenti għall-kejl tal-prestazzjoni użata fil-programmi tal-UE. L-istrumenti rilevanti kollha se jinkludu mira speċifika relatata mal-klima, akkumpanjata minn indikatur tar-riżultat. In-nefqa kollha se tiġi mmarkata fi tliet kategoriji: nefqa relatata biss mal-klima (100%); nefqa relatata b’mod sinifikanti mal-klima (40%); u nefqa mhux relatata mal-klima (0%). Dan huwa bbażat fuq metodoloġija stabbilita tal-OECD ("indikaturi ta’ Rio"), iżda ma jeskludix l-użu ta’ metodoloġiji aktar preċiżi f’oqsma ta’ politika fejn dawn ikunu disponibbli. Il-monitoraġġ tal-kisba tar-riżultati se jiggarantixxi l-effikaċja tal-isforz ta’ integrazzjoni matul iċ-ċiklu baġitarju li jmiss. Dan se jgħin ukoll biex tiġi identifikata l-effikaċja ta’ programmi differenti ta’ infiq u l-kundizzjonalitajiet mehmuża magħhom. 3.2. LIFE+ Il-programm attwali tal-LIFE+ jitmexxa mill-Kummissjoni b'mod dirett u ċentralizzat. Il-Kummissjoni tqis li l-programm li jmiss għandu jibqa' ġestit b'mod ċentralizzat, iżda li l-kompiti ta’ ġestjoni jistgħu, fil-biċċa l-kbira tagħhom, jiġu ddelegati lil aġenzija eżekuttiva diġà eżistenti. Il-kundizzjonijiet u t-termini tad-delegazzjoni għandhom iqisu l-bżonn għall-Kummissjoni li żżomm rabtiet ta’ politika b’saħħithom fir-rigward tal-Proġetti Integrati. 4. Allokazzjoni proposta tal-Baġit għall-2014-2020 Ċifri fi prezzijiet kostanti tal-2011. Huma esklużi l-fondi għall-integrazzjoni, li jinsabu inklużi fl-allokazzjonijiet baġitarji għall-istrumenti ta’ finanzjament settorjali. Programm LIFE + (subprogramm tal-klima) || EUR 800 miljun Kompetittività u SMEs 1. Għanijiet tal-Politika Il-promozzjoni tal-kompetittività tal-industrija tal-UE - b’mod partikolari l-intrapriżi ta’ daqs żgħir u medju (SMEs) – u l-għajnuna għall-aġġustament tal-proċessi ta’ produzzjoni u servizzi lil ekonomija b’livell baxx ta’ emissjonijiet ta’ karbonju, reżiljenti għall-klima, b'użu effiċjenti ta’ riżorsi huma l-miri ewlenin tal-Istrateġija Ewropa 2020. L-UE qiegħda taħdem biex ittejjeb l-ambjent tan-negozju u biex tappoġġa l-iżvilupp ta’ bażi industrijali soda u diversifikata kapaċi li tikkompeti fuq skala globali. Hemm bżonn ta’ sforz partikolati biex issir il-promozzjoni tal-iżvilupp tal-SME. L-SMEs huma sors kbir ta’ tkabbir ekonomiku u ta’ ħolqien tax-xogħol fl-UE, u jirrappreżentaw aktar minn 67 % tal-impjiegi fis-settur privat u jipprovdu aktar minn 58 % tat-total tal-fatturat tal-UE. Il-ħolqien tal-kundizzjonijiet għall-SMEs biex jiffjorixxu huwa parti mill-istrateġija tal-UE dwar it-tkabbir u l-impjiegi, kif deskritt fil-komunikazzjoni prinċipali tal-Kummissjoni dwar il-Politika Industrijali tal-Ewropa 2020[6]. L-UE għandha rwol importanti fil-ftuħ tal-potenzjal tat-tkabbir tas-settur tal-SMEs, inkluż permezz ta’ użu mmirat tal-baġit tal-UE. L-attivitajiet f’dan il-qasam jiffokaw fuq l-indirizzar tan-nuqqasijiet ewlenin tas-suq li jillimitaw it-tkabbir tal-SMEs - pereżempju fir-rigward tal-aċċess għal finanzi – u jiggarantixxu li l-SMEs huma kapaċi li jieħdu vantaġġ sħiħ tal-potenzjal enormi tas-suq uniku Ewropew. L-użu strateġiku u innovattiv tal-baġit tal-UE se jikkontribwixxi b’mod sinifikanti għal dawn l-isforzi. Il-baġit tal-UE se jintuża biex jgħin jagħti l-iffinanzjar, li huwa tant bżonnjuż, ta’ dejn u ekwità permezz tal-użu ta’ strumenti finanzjarji innovattivi u biex issostni firxa sħiħa ta’ attivitajiet biex jippromwovi l-iżvilupp tal-SMEs fuq il-livell Ewropew. Flimkien, dawn l-attivitajiet se jagħtu spinta sinifikanti lis-settur tal-SMEs. 2. Strumenti L-istrateġija Ewropea għall-kompetittività industrijali u l-SMEs se tiffoka fuq il-promozzjoni ta’ attivitajiet favur l-SMEs fil-firxa sħiħa tal-politiki u l-porgrammi ta’ infiq tal-UE u kif jiġi pprovdut appoġġ u servizzi dedikati li jirriflettu l-bżonnijiet partikolari tal-komunità tal-SMEs fuq livell Ewropew. 2.1. Promozzjoni tal-kompetittività Industrijali u l-SMEs Huwa essenzjali li jitqiesu l-interessi u ċ-ċirkustanzi speċifiċi tal-SMEs fit-tfassil tal-politiki tal-UE u tal-programmi ta’ ffinanzjar. B’mod partikolari, il-qafas finanzjarju futur se jitfassal biex jiffaċilita l-parteċipazzjoni tan-negozji żgħar fil-programmi ta’ ffinanzjar, pereżempju billi jissemplifika r-regoli, inaqqas il-kostijiet ta’ parteċipazzjoni, jaċċelera l-proċeduri tal-għoti u jipprovdi "one-stop shop" biex ikun eħfef għall-benefiċjarji tal-iffinanzjar tal-UE. 2.2. Programm ddedikat għall-kompetittività industrijali u għall-SMEs Flimkien mal-promozzjoni tal-interessi tal-SMEs u tal-passi li ttieħdu biex jissaħħu l-koordinazzjoni u s-simplifikazzjoni tal-programmi ta’ ffinanzjar, il-baġit tal-UE se jipprovdi wkoll sostenn finanzjarju mmirat lill-SMEs. Il-Kummissjoni tipproponi li tistabbilixxi "Programm iddedikat għall-Kompetittività u għall-SMEs" bħala suċċessur għall-parti li ma tinkludiex l-innovazzjoni tal-“Programm Qafas dwar il-Kompetittività u l-Innovazzjoni" (CIP). L-appoġġ kollu tar-riċerka u tal-innovazzjoni lill-SMEs (inkluża l-parti tal-innovazzjoni tas-CIP) se tiġi inkluża fil-Qafas Strateġiku Komuni għar-Riċerka u l-Innovazzjoni. Il-"Programm dwar il-Kompetittività u l-SMEs" se jiffoka primarjament fuq il-miżuri biex jipprowmovi SMEs aktar dinamiċi u kompetittivi internazzjonalment. Dawn il-miżuri se jinkludu: 2.2.1. Aċċess għall-iffinanzjar: l-istrumenti finanzjarji għat-tkabbir L-istrumenti finanzjarji għat-tkabbir se jiffaċilitaw l-aċċess tal-SMEs għall-iffinanzjar permezz tal-użu ta’ strumenti finanzjarji innovattivi. Dawn l-istrumenti se jisfruttaw bi sħiħ il-pjattaformi l-ġodda ta’ dejn u ekwità biex jipprovdu kemm faċilitajiet ta’ekwità kif ukoll garanziji tas-self. Strumenti finanzjarji, għall-investimenti għall-fażi ta’ bidu u għat-tkabbir, b’mod partikolari kapital tar-riskju, se jiġu pprovduti wkoll fil-Qafas Strateġiku Komuni futur għar-Riċerka u l-Innovazzjoni għall-kumpaniji innovattivi u l-SMEs L-istrumenti fil-programm ta' Kompetittività u tal-SMEs se jinkludu: (1) Faċilità ta’ ekwità għall-fażi ta’ tkabbir tal-investiment, li se tipprovdi finanzjar ta’ ekwità rimborsabbli b’orjentament kummerċjali primarjament fil-forma ta’ kapital tar-riskju (KR) permezz intermedjarji finanzjarji lill-SMEs. Huma mbassra żewġ miżuri: – L-investimenti fil-fondi tal-KR li joperaw b’mod transkonfinali fl-UE u li huma ffukati li jinvestu f’impriżi orjentati lejn it-tkabbir, b’hekk isostnu l-iżvilupp għal suq tal-KR madwar l-UE. – “Fond ta’ fondi” (jew “il-fond Ewropew”) li jinvesti b’mod transkonfinali fil-fondi tal-KR li sussegwentament jinvestu f’intrapriżi, b’mod partikolari fil-fażi tagħhom ta’ espansjoni internazzjonali. (2) Faċilità ta’ self, li tipprovdi arranġamenti diretti jew oħrajn li jikkondividu r-riskju ma’ intermedjarji finanzjarji sabiex ikopru s-self għall-SMEs. Il-faċilità tista’ tiġġenera effet għoli ta' ingranaġġ u tista' tipprovdi self transkonfinali jew self minn bosta pajjiżi li ma jistgħux jinkisbu faċilment permezz ta’ faċilitajiet fil-livell nazzjonali. Sabiex tiġi ggarantita l-kumplimentarjetà, dawn l-attivitajiet se jiġu kkoordinati mill-qrib mat-tipi ta’ azzjoni li ttieħdu fil-politika ta’ koeżjoni taħt ġestjjoni kondiviża. 2.2.2. Titjib tal-kompetittività u tas-sostenibbiltà tal-industrija tal-UE Din il-linja tal-programm tal-Kompetittività u tal-SMEs se tappoġġa azzjonijiet, inklużi: · Attivitajiet għat-titjib tal-kompetittività Ewropea: Azzjoni tal-UE f’dan il-qasam se tiffoka fuq l-appoġġar tal-koerenza u tal-konsistenza fl-implimentazzjoni kif ukoll tfassil informat ta’ politika fuq il-livell Ewropew. B’mod partikolari, se ttejjeb l-ambjent ekonomiku u regolatorju permezz ta’ valutazzjoni komparattiva, l-iskambju tal-aħjar prattiki u attivitajiet settorjali. · Żvilupp tal-politika dwar l-SMEs u l-promozzjoni tal-kompetittività tal-SMEs skont il-miri tal-“Att dwar in-Negozji ż-Żgħar” (Small Business Act - SBA). L-azzjonijiet tal-UE se jinkludu tisħiħ tal-użu tal-prinċipju "L-Ewwel Aħseb fiż-Żgħir” fit-tfassil tal-politika tal-UE u tal-Istati Membri, li jidentifikaw u jiskambjaw l-aħjar prattiki sabiex jikkontribwixxu għall-implimentazzjoni tal-SBA, iżommu punt wieħed ta’ dħul għall-politiki tal-UE – il-Portal tan-Negozji ż-Żgħar u l-appoġġ lill-SMEs biex jiġi sfruttat il-potenzjal tas-suq uniku. · Turiżmu: Il-miżuri tal-UE dwar it-turiżmu se jiffukaw, inter alia, biex tiġi pprovduta informazzjoni affidabbli fuq it-tendenzi fid-domanda tat-turiżmu fuq il-livell Ewropew; l-iżvilupp tal-kompetittività fl-industrija tat-turiżmu u l-promozzjoni tal-użu tal-ICT mill-impriżi tat-turiżmu; il-ġlieda kontra t-turiżmu li jiddependi fuq l-istaġuni; il-promozzjoni ta’ prodotti u destinazzjonijiet ta' turiżmu sostenibbli; l-immobilizzar ta’ qafas dwar il-ħiliet u l-kompetenzi għall-impjegati u minn iħaddem fis-settur; l-iffaċilitar tal-iskambju tal-aħjar prattiki u l-ħolqien ta’ sħubija. Skont id-dispożizzjonijiet tat-Trattat ta’ Lisbona, il-miżuri tal-UE dwar it-turiżmu se jinkoraġixxu l-kooperazzjoni bejn l-Istati Membri billi jikkontribwixxu għad-diversifikazzjoni tal-offerta tat-turiżmu transnazzjonali, jikkoordinaw l-isforzi nazzjonali għat-tisħiħ tal-viżibbiltà tal-Ewropa fis-swieq terzi u jippromwovu b’mod konġunt destinazzjonijiet Ewropej emerġenti u mhux tradizzjonali. · Kunċetti ġodda ta’ kummerċ, prodotti sostenibbli, ibbażati fuq id-disinn u skont ix-xewqa tal-utent: Din l-inizzjattiva se tiffoka fuq l-użu kummerċjali tal-kunċetti u l-ideat rilevanti fis-setturi tat-tessuti, taż-żraben u tal-isport u ta’ kwalunkwe prodott ieħor għall-konsumatur. 2.2.3. Aċċess għas-swieq Dawn l-attivitajiet se jinkludu: · Dispożizzjoni ta’ servizzi ta' appoġġ għan-negozju orjentati lejn it-tkabbir permezz tan-Netwerk Ewropa għall-Intrapriżi: Bħala one-stop-shop għall-SMEs, in-Netwerk Ewropa għall-Intrapriża, b’600 organizzazzjoni sħab f’49 pajjiż, se jkompli jagħti servizzi komprensivi u integrati lill-SMEs li jinkludu: – servizzi ta’ informazzjoni u ta’ konsulenza dwar kwistjonijiet tal-UE, – l-iffaċilitar ta’ sħubiji transkonfinali billi tiġi amministrata bażi tad-dejta ta’ kooperazzjoni b’13 000 talba u offerta attivi għall-kooperazzjoni, – servizzi ta’ internazzjonalizzazzjoni fl-UE li jwasslu għal 2 500 kooperazzjoni ta’ negozju, ftehimiet ta’ sħubija teknoloġika u tal-R&D kull sena, – l-infurmar lill-SMEs dwar il-leġiżlazzjoni tal-UE u l-promozzjoni tal-programmi ta’ ffinanzjar tal-UE, inkluż il-Qafas Strateġiku Komuni futur għar-Riċerka u l-Innovazzjoni; – il-fornitura ta’ mezz ta’ komunikazzjoni bejn miż-żewġ naħat bejn l-SMEs u l-Kummissjoni fejn ġew involuti 10 000 SME; – appoġġ għat-titjib tal-għarfien finanzjarju tal-SMEs; kif ukoll – aċċess għall-effiċjenza enerġetika u għall-għarfien espert ambjentali u klimatiku mill-SMEs. · Appoġġ tan-negozju tal-SME fis-swieq il-barra mill-UE: Biex ikun hemm aċċess b’suċċess fis-swieq tal-pajjiżi terzi, l-SMEs iridu jkunu mgħamra bil-ħiliet u l-għarfien xieraq tal-qafas regolatorju tal-pajjiż terz. L-attivitajiet proposti f’dan il-qasam jinkludu t-tqabbil tad-domanda għas-servizzi mal-provvediment tas-servizz atwalment, il-ħolqien ta’ portal fuq l-internet, fejn ikun xieraq, f’każi magħżula, l-istabbiliment ta’ u/jew il-kontinwazzjoni tal-appoġġ taċ- Ċentri tal-UE għall-SMEs, f’kooperazzjoni mal-organizzazzjonijiet ta' negozji lokali Ewropej u tal-Istati Membri. Iċ-Ċentri tal-UE għall-SME se jipprovdu servizzi ta’ appoġġ komprensivi għall-SMEs li joperaw fis-swieq barra mill-UE. · Kooperazzjoni industrijali internazzjonali: L-attivitajiet se jiffokaw fuq it-tnaqqis tad-differenzi fl-ambjenti regolatorji u tan-negozju bejn l-UE u l-isħab kummerċjali ewlenin tagħha u l-pajjiżi fil-“Viċinat Ewropew” bi djalogu regolatorju minn gvern għall-ieħor, djalogi minn negozju għall-ieħor u “azzjonijiet diretti” ma’ pajjiżi terzi bħal laqgħat tematiċi u konferenzi. 2.2.4. Promozzjoni ta’ Intraprenditorija L-attivitajiet f’dan il-qasam se jinkludu s-simplifikazzjoni tal-proċeduri amministrattivi u l-iżvilupp tal-ħiliet u tal-atitudnijiet imprenditorjali, b’mod speċjali fost l-intraprendituri l-ġodda, iż-żgħażagħ u n-nisa. L-attivitajiet kollha se jkollhom dimensjoni Ewropea qawwija. Il-programm ta’skambju Erasmus għall-Intraprendituri joffri lill-intraprendituri l-ġodda jew prospettivi l-possibbiltà li jaħdmu sa sitt xhur ma ;intraprenditur esperjenzjat f’pajjiż ieħor tal-UE. L-iskema Ewropea tal-mobbiltà tiffoka biex tippromwovi l-intraprenditorija u biex tappoġġa l-internazzjonalizzazzjoni u l-kompetittività tal-impriżi mikro u żgħar fl-UE. 3. Implimentazzjoni Il-biċċa l-kbira tal-amministrazzjoni tal-Programm il-ġdid dwar il-Kompetittività u l-Innovazzjoni se tingħata f’idejn korpi esterni, b’mod partikolari lill-Grupp tal-BEI għall-"Istrumenti Finanzjarji għat-Tkabbir" u (is-suċċessur tal-) l-Aġenzija Eżekuttiva għall-Kompetittività u l-Innovazzjoni (EACI) għal attivitajiet oħrajn relatati mal-SMEs 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Programm dwar il-Kompetittività u l-SMEs || EUR 2,4 biljun Unjoni Doganali u Tassazzjoni 1. Għanijiet tal-Politika Waħda mill-punti fundamentali tas-suq intern hija l-unjoni doganali. Din tippermetti li suq intern mingħajr fruntieri jkun jista’ jopera billi jiżgura li prodotti li joriġinaw minn pajjiżi terzi jkunu konformi ma' regoli mifthema mal-mument li jidħlu jew ikunu rilaxxati biex jiċċirkolaw, u għaldaqstant jistgħu jiċċaqalqu b’mod ħieles fis-suq intern. L-unjoni doganali hija wkoll l-fergħa operazzjonali tal-politika kummerċjali komuni, li timplimenta ftehimiet kummerċjali bilaterali u multilaterali, tiġbor id-dazji, tapplika l-miżuri tal-kummerċ (bħar-regoli ta’ oriġini), embargos u restrizzjonijiet oħrajn. Addizjonalment, id-dwana għandha funzjoni dejjem aktar protettiva, bħall-kontribuzzjoni għas-sigurtà tal-katina tal-fornitura, il-ġlieda kontra t-terroriżmu u l-kriminalità organizzata (pereżempju, ħasil tal-flus, prekursuri tad-droga u kummerċ illegali fl-armi) u l-infurzar tad-drittijiet ta' proprjetà intellettwali mal-fruntiera. Hija tikkontribwixxi għal kundizzjonijiet ekwi billi tiggarantixxi li prodotti importati jkunu konformi mal-istess standards tekniċi, tas-saħħa u tas-sikurezza bħall-prodotti tal-UE. Il-kummerċ internazzjonali qiegħed jespandi b’mod kostanti u l-proċessi effiċjenti ta' importazzjoni u ta' esportazzjoni huma kruċjali għall-kompetittività tal-ekonomija tal-UE. Fl-istess ħin qegħdin jikbru r-riskji ta’ sigurtà u sikurezza. Għaldqastant, l-UE qiegħda taffaċċja sfida doppja li se tifforma l-prijoritajiet tagħha għall-ġejjieni: biex tiffaċilità l-fluss tal-prodotti għal kummerċjanti legali filwaqt li fl-istess ħin tipproteġi ċ-ċittadini kontra r-riskji għas-sikurezza u sigurtà tagħhom. L-uffiċjali doganali nazzjonali ta’ kuljum huma responsabbli għat-tħaddim bla xkiel tal-unjoni doganali. Dan jirrikjedi netwerking operazzjonali intens bejn l-amministrazzjonijiet doganali, inkluż permezz ta’ infrastruttura tal-IT mill-aktar avvanzata u sistemi li jippermettulhom jaġġixxu bħala amministrazzjoni doganali globali . L-iffinanzjar ta’ ċerti azzjonijiet permezz tal-baġit tal-UE minflok programmi nazzjonali separati jagħmel sens ekonomiku. Din hija r-raġuni għaliex programm ffinanzjat mill-UE – il-programm ta’ kooperazzjoni Customs – isostni dan in-netwerking u din il-kooperazzjoni b’bosta metodi prattiki. In-negozji u ċ-ċittadini tal-UE qegħdin jaffaċċjaw varjetà ta’ ostakoli relatati mat-taxxa meta jieħdu sehem f’attivitajiet transkonfinali. Tali ostakoli jirriżultaw minn frammentazzjoni u diverġenza fil-metodu kif jiġu trattati l-istess tranżazzjonijiet fi Stati Membri differenti. Din hija r-raġuni għaliex it-tneħħija ta’ dawn l-ostakoli u l-kisba ta’ koordinazzjoni ulterjuri tat-taxxa bejn l-Istati Membri – b’rispett sħiħ tal-kompetenzi tal-Istati Membri f’dan il-qasam – hija waħda mill-prijoritajiet għat-tisħiħ u għall-approfondiment tas-suq uniku. Il-frodi tat-taxxa kienet u tibqa’ sfida serja għall-UE u għall-Istati Membri, l-aktar meta d-dixxiplina fiskali hija tal-akbar importanza. Il-ġlieda kontra l-frodi tat-taxxa fis-suq uniku hija għaldaqstant fuq quddiem fl-aġenda tal-politika tal-UE dwar it-tassazzjoni. Biex tiġi miġġielda l-frodi fis-suq uniku, huwa neċessarju li jkun hemm arranġamenti tajba ta’ kooperazzjoni amministrattiva bejn l-amministrazzjonijiet tal-Istati Membri dwar it-taxxa u l-kondiviżjoni effiċjenti ta’ informazzjoni dwar it-tranżazzjonijiet, in-negozji jew l-iskemi ta’ frodi. Pereżempju, il-ġlieda kontra l-frodi tal-VAT u tas-sisa hija ffaċilitata ħafna bis-sistemi li jippermettu l-iskambju rapidu ta’ informazzjoni bejn l-amministrazzjonijiet. L-UE għandha rwol indispensabbli fl-assistenza lill-Istati Membri sabiex jistabbilixxu s-sistemi u l-proċessi neċessarji għal kooperazzjoni transkonfinali effettiva. B’mod partikolari, il-programm ta’ kooperazzjoni Fiscalis għandu rwol ewlieni fl-iffaċilitar ta’ din il-kooperazzjoni, biex b’hekk iżid valur lill-isforzi proprji tal-Istati Membri f’dan il-qasam. 2. Strumenti Il-Kummissjoni tipproponi ġenerazzjoni ġdida tal-programmi Customs ("Customs 2020") u tat-Tassazzjoni ("Fiscalis 2020"). Iż-żewġ programmi se jkunu strumentali għas-sostenn u għat-tisħiħ tas-suq intern fid-deċenju li jmiss. Il-benefiċċji se jitgawdew mill-partijiet interessati kollha permezz ta’ ambjent tan-negozju aktar effiċjenti u sigur, sikurezza u sigurtà akbar għaċ-ċittadini, u implimentazzjoni aktar effiċjetni u effettiva tal-ordni pubbliku għall-gvernijiet. Dawn il-programmi se jgħinu lill-amministrazzjonijiet tat-taxxa u dawk doganali tal-Istati Membri biex jinteraġixxu b’mod aktar effiċjenti, appoġġati minn sistemi moderni u effiċjenti tal-iskambju ta’ informazzjoni biex jiffaċilitaw il-kummerċ leġittimu filwaqt li jiġġieldu attivitajiet frodulenti. Tali faċilitajiet pan-Ewropej jistgħu jiġu pprovduti bl-aktar mod effiċjenti u ekonomiku fuq il-livell tal-UE: Pereżempju, id-disponibbiltà ta’ netwerk ta’ kompjuter trans-Ewropew sigur madwar l-Ewropa kollha li jgħaqqad l-amministrazzjonijiet doganali u tat-taxxa jiġġenera ffrankar annwali ta’ EUR 35 miljun għall-Istati Membri, filwaqt li jiswa’ biss EUR 11 miljun fuq il-livell ċentrali tal-UE. Il-programmi se jsostnu dawn l-attivitajiet li ġejjin: · Sistemi trans-Ewropej tal-IT biex issir kondiviżjoni tad-dejta u tal-proċessi bejn l-awtoritajiet nazzjonali doganali u tat-taxxa permezz ta’ applikazzjonijiet interoperabbli tal-IT li jippermettu lill-amministrazzjonijiet biex jikkooperaw u ‘jaġixxu bħal entità waħda’ u jsaħħu ulterjorment l-e-amministrazzjoni għan-negozji u għaċ-ċittadini; · Netwerks umani u bini ta’ kompetenza msaħħa li jistimulaw kooperazzjoni prattika, kondiviżjoni tal-għarfien, u l-identifikazzjoni u d-disseminazzjoni tal-aħjar prattiki u taħriġ bejn l-uffiċjali doganali nazzjonali, uffiċjali nazzjonali tat-taxxa, u r-rappreżentanti tal-kummerċ; · Bini ta' kapaċità tal-infrastruttura għall-kofinanzjament tal-akkwist ta’ tagħmir operazzjonali speċifiku meħtieġ biex jitwettqu kompiti ta’ kontroll u ta’ sorveljanza doganali fil-fruntieri esterni tal-UE, li huwa fl-interess tal-Istati Membri kollha. 3. Implimentazzjoni Il-programmi Customs u Fiscalis huma implimentati skont il-prijorità. Il-programmi ta’ ħidma huma stabbiliti – flimkien mal-partijiet interessati – skont il-prijoritajiet għal perjodu speċifiku. Il-bażijiet legali ta’ dawn il-programmi se jitfasslu mill-ġdid sabiex jinbidlu minn programmi ta’ ħidma multiannwali għal dawk annwali u sabiex jissimplifikaw l-arranġamenti ta’ bħalissa. L-amministrazzjoni ċentrali diretta li hemm fis-seħħ bħalissa se tinżamm u se tiġi issimplifikata b’mod sħiħ għaż-żewġ programmi sabiex tkun żgurata l-effikaċja massimia f’termini tal-appoġġ ta’ kuljum tal-ġestjoni fuq il-livell tal-Kummissjoni u dak nazzjonali u sabiex tippermetti fehim aħjar tar-regoli ta’ implimentazzjoni mill-partijiet interessati kollha. Kuntratti ta’ akkwist, li jirrappreżentaw il-parti l-kbira tal-baġit tal-programmi, se jiġu eżegwiti primarjament mill-Kummissjoni skont ir-regoli tal-UE u billi jintużaw regoli komuni għall-assigurazzjoni ta’ kwalità u aċċettazzjoni. Iż-żewġ programmi huma mfassla biex l-UE tkun tista’ tirreaġixxi b’mod xieraq u rapidu f'sitwazzjonijiet li jevolvu malajr. Li l-programmi jkollhom strument imfassal apposta u kif ukoll mekkaniżmu flessibbli għas-sottomissjoni ta’ proposti se jippermetti l-implimentazzjoni effiċjenti tal-attivitajiet tal-programm. Hemm każ ċar għall-applikazzjoni ta’ aktar metodi alternattivi ta’ finanzjament biex jiġu koperti l-kostijiet tal-parteċipazzjoni u tal-organizzazzjoni. Il-Kummissjoni se tissostitwixxi (għall-inqas b’mod parzjali) l-applikazzjoni ta’ bħalissa tal-kostijiet reali bil-pagament ta’ somom ta' flus f’daqqa. 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Baġit totali propost 2014-2020 Għal Customs 2020 u għal Fiscalis 2020 || EUR 690 miljun Koeżjoni Ekonomika, Soċjali u Territorjali 1. Għanijiet tal-Politika L-għan ewlieni tal-politika ta' koeżjoni tal-UE huwa li jitnaqqsu d-diskrepanzi ekonomiċi, soċjali u territorjali sinifikanti li għadhom jeżistu bejn ir-reġjuni tal-Ewropa. Jekk ma titteħidx azzjoni sabiex jitnaqqsu dawn id-diskrepanzi, uħud mis-sisien tal-UE, inkluż is-suq uniku u l-munita,tal-euro jiddgħajfu. Il-politika ta' koeżjoni għandha wkoll rwol ewlieni biex l-għanijiet ta' Ewropa 2020 jintlaħqu madwar l-UE kollha. Infiq fil-koeżjoni mmirat tajjeb jista' jagħti valur miżjud reali, iħeġġeġ it-tkabbir u joħloq l-impjiegi fir-reġjuni tal-Ewropa. F'konformità mal-konklużjonijiet tal-Ħames Rapport ta' Koeżjoni[7], il-Kummissjoni tipproponi li ssaħħaħ il-fokus fuq ir-riżultati u l-valur miżjud tal-UE billi torbot il-politika ta' Koeżjoni mal-għanijiet tal-Ewropa 2020 b'mod aktar sistematiku. B'mod partikolari, il-Kummissjoni qed tipproponi bidliet importanti dwar kif hija mfassla u implimentata il-politika ta' koeżjoni. Il-finanzjament se jkun ikkonċentrat fuq numru iżgħar ta' prijoritajiet, se jiġi monitorjat aktar mill-qrib il-progress lejn l-għanijiet maqbula u se jiġu stabbiliti kundizzjonalitajiet stretti f'kuntratti ta' sħubija mal-Istati Membri. Dan se jippermetti lill-politika ta' koeżjoni tal-UE li tagħti l-ikbar kontribuzzjoni possibbli għall-koeżjoni ekonomika, soċjali u territorjali u l-ħolqien tat-tkabbir u l-impjiegi. 2. Strumenti 2.1. Qafas ta' strateġija komuni Il-Kummissjoni qed tipproponi li tiġbor flimkien il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni taħt Qafas ta' Strateġija Komuni, li se jkopri wkoll il-Fond Agrikolu Ewropew ta' Garanzija għall-Iżvulupp Rurali u l-Fond Ewropew għall-Affarijiet Marittimi u s-Sajd. Dan se jiżgura koerenza akbar bejn is-sorsi ta' finanzjament u attenzjoni akbar fuq Ewropa 2020. 2.2. Konċentrazzjoni mtejba fuq Ewropa 2020 Sabiex tiżdied l-effettività fuq l-infiq ta' koeżjoni, il-finanzjament fil-ġejjieni se jkun immirat fuq numru limitat ta' għanijiet marbutin mal-prijoritajiet ta' Ewropa 2020. Il-finanzjament tal-Koeżjoni se jkompli jikkonċentra fuq ir-reġjuni u l-Istati Membri l-inqas żviluppati. Madankollu, fid-dawl tad-diffikultajiet li kellhom l-Istati Membri biex jassorbu l-fondi strutturali u biex jiġbru l-kofinanzjament meħtieġ, l-allokazzjoni tal-koeżjoni se tkun limitata għal 2,5 % tal-ING. Se tiġi introdotta kategorija ta' reġjun ġdida -"reġjuni ta' tranżizzjoni"- sabiex tieħu post is-sistema ta' tneħħiha u introduzzjoni gradwali (phasing-out and phasing-in) ta' bħalissa. Din il-kategorija se tinkludi r-reġjuni kollha bi PDG ta' bejn 75 % u 90% tal-medja tal-UE-27 għall kull ras, u b'mod aktar partikolari: · Reġjuni li bħalissa huma eliġibbli għall-għan ta' konverġenza iżda li l-PDG għal kull ras tagħhom kiber aktar minn 75 % tal-medja tal-UE-27. Bħala mezz ta' sikurezza, dawn ir-reġjuni se jżommu żewġ terzi tal-allokazzjoni attwali; kif ukoll · Reġjuni li – għalkemm bħalissa mhumiex eliġibbli għall-għan ta' konverġenza – għandhom PDG ta' bejn 75 % u 90 % tal-medja tal-UE-27għal kull ras. Il-livell ta' appoġġ se jvarja skont il-livell tal-PDG, sabiex reġjuni bi PDG li huwa qrib tad-90 % tal-medja tal-UE jirċievu intensità tal-għajnuna simili għal dik ta' reġjuni aktar żviluppati. Reġjuni ta' kompetittività bi PDG ogħla minn 90 % tal-medja tal-UE se jkomplu jirċievu appoġġ mill-fond ta' koeżjoni għal numru limitat ta' prijoritajiet. Reġjuni ta' trażizzjoni u dawk ta' kompetittività se jkunu mitluba li jiffokaw l-allokazzjoni sħiħa tagħhom fuq il-finanzjament ta' koeżjoni (ħlief għall–FSE) primarjament dwar l-effiċjenza enerġetika u l-enerġija rinovabbli; innovazzjoni u kompetittività tal-SME (intrapriżi żgħar u ta' daqs medju). F'dawn ir-reġjuni l-investimenti fl-enerġija enerġetika u fl-enerġija rinovabbli se jkun ta' mill-inqas 20 %. Ir-reġjuni ta' konverġenza se jkunu jistgħu jiddedikaw l-allokazzjoni tagħhom għal firxa usa' ta' għanijiet li jirriflettu firxa usa' ta' ħtiġijiet ta' żvilupp. Fl-aħħar nett, il-kooperazzjoni territorjali se tibqa' jkollha rwol fl-għajnuna lir-reġjuni sabiex jegħlbu l-iżvantaġġi tal-ppożizzjoni tagħhom fuq fruntieri interni jew esterni, fil-kontribuzzjoni għal politika tal-viċinat ambizzjuża u fl-indirizzar ta' sfidi transkonfinali u transnazzjonali. L-istrumenti ta' koeżjoni se jintużaw sabiex jintlaħqu għanijiet differenti imma li jikkumplimentaw lil xulxin: · Fond Ewropew għall-Iżvilupp Reġjonali Il-FEŻR jimmira sabiex issaħħaħ il-koeżjoni soċjali u ekonomika tal-Unjoni Ewropea billi jikkorreġi l-iżbilanċi bejn ir-reġjuni tagħha. Il-FEŻR jappoġġa l-iżvilupp reġjonali u lokali billi jikkofinanzja investimenti fir-riċerka u l-iżvuilupp u fl-innovazzjoni; tibdil fil-klima u ambjent; appoġġ fin-negozju tal-SMEs; Servizzi ta' interessi ġenerali ekonomiċi; telekomunikazzjoni, enerġija u infrastruttura tat-trasport; saħħa, edukazzjoni u infrastrutturi soċjali; u żvilupp urban sostenibbli. Kuntrarju għall-perjodu attwali, dawn it-tipi kollha ta' investiment se jkunu kapaċi jiġu iffinanzjati fil-futur mhux biss permezz ta' għotjiet imma wkoll bi strumenti finanzjarji (fondi ta' riskju ta' kapital ta' riskju, fondi ta' żvilupp lokali eċċ). · Fond Soċjali Ewropew Il-Fond Soċjali Ewropew jimmira li jsaħħaħ il-koeżjoni ekonomika u soċjali bl-appoġġ għall-promozzjoni tal-impjiegi; l-investiment fil-ħiliet, fl-edukazzjoni u fit-tagħlim tul il-ħajja; l-inklużjoni soċjali u l-ġlieda kontra l-faqar; u t-titjib tal-kapaċità istituzzjonali u amministrazzjoni pubblika effiċjenti. Se jiġu stabbiliti partijiet minimi għall-Fond Soċjali Ewropew għal kull kategorija ta' reġjuni (25 % tar-reġjuni ta' konverġenza; 40 % għal tranżizzjoni; u 52 % għall-kompetittività tar-reġjuni) u l-ambitu tal-Fond Soċjali Ewropew se jiġi estiż sabiex ikopri l-kost ta' tagħmir marbut mal-investiment fil-kapital soċjali u uman. · Fond ta' Koeżjoni Il-Fond ta' Koeżjoni jgħin lill-Istati Membri li l-ING għal kull abitant tagħhom huwa inqas minn 90 % tal-medja tal-UE-27 fl-investiment fin-netwerks tat-trasport TEN-T u fl-ambjent. Parti mill-allokazzjoni tal-Fond ta' Koeżjoni (EUR 10 bijuni) se titwarrab għall-finanzjament ta’ netwerks ewlenin tat-trasport taħt il-faċiltità "Connecting Europe" (ara wkoll l-iskeda separata) IL-Fond ta' Koeżjoni jista' jappoġġa wkoll proġetti marbutin mal-enerġija, sakemm dawn jippreżentaw b'mod ċar benefiċċju għall-ambjent, pereżempju bil-promozzjoni tal-effiċjenza enerġetika u l-użu tal-enerġija rinovabbli. 3. Implimentazzjoni 3.1. Ġestjoni mqassma L-appoġġ provdut permezz tal-politika ta' koeżjoni se jkompli jkun suġġett għal ġestjoni mqassma mill-Kummissjoni Ewropea u l-Istati Membri (ħlief għal Faċilità Nikkollegaw l-Ewropa li se tkun ġestita b'mod ċentrali), li se tintalab tipprovdi kofinanzjament. Pajjiżi li qed jirċievu għajnuna finanzjarja skont l-Artikolu 136 u 143 tat-TFUE se jkollhom il-possibbiltà li jibbenefikaw minn rata aħjar ta' kofinanzjament. 3.2. Kuntratti ta' Sħubija Il-Kuntratti ta' Sħubija bejn il-Kummissjoni u kull Stat Membru se jistabbilixxu l-impenji tal-imsieħba f'livell nazzjonali u reġjonali u l-Kummissjoni. Huma se jintrabtu mal-għanijiet tal-istrateġija ta' Ewropa 2020 u tal-Programmi Nazzjonali ta' Riforma. Se jistabbilixxu strateġija integrata għall-iżvilupp territorjali sostnuta mill-fondi strutturali kollha rilevanti tal-UE u jinkludu l-għanijiet ibbażati fuq indikaturi maqbula, investimenti strateġiċi u għadd ta' kundizzjonalitajiet. Se jkunu jinkludu impenji li jagħtu rendikont annwali tal-progress fir-rapporti annwali fuq il-politika ta' koeżjoni u f'rappurtar pubbliku ieħor. 3.3. Programmazzjoni integrata L-Istati Membri fil-futur se jiġu mħeġġa biex jużaw il-programmi ffinanzjati minn fondi differenti għat-tħejjija, n-negozjar, l-ġestjoni u l-implimentazzjoni, partikolarment fejn hemm l-ikbar ħtieġa ta' koordinazzjoni mtejba ta' kapital uman u ta' investimenti fl-infrastuttura. Fejn xieraq, se jiġi stabbilit "fond ewlieni" marbut mal-qasam (oqsma) tal-politika tal-programm. L-interventi tal-fond ewlieni se jkunu kumplimentati bl-interventi minn fondi strutturali oħra sabiex jiżguraw sostenn koerenti għal għanijiet tematiċi differenti skont il-politika ta' koeżjoni. 3.4. Kundizzjonalità Se jiġu introdotti dispożizzjonijiet ġodda ta' kundizzjonalità sabiex jiżguraw li l-finanzjament tal-UE huwa ffukat fuq riżultati li joħolqu inċentivi b'saħħithom għall-Istati Membri biex jiżguraw li l-objettivi u l-miri ta' Ewropa 2020 jintlaħqu permezz tal-politika ta' Koeżjoni. U l-kundizzjonalità marbuta mal-governanza ekonomika l-ġdida se tikkumplimenta l-kundizzjonalitajiet tas-settur speċifiku ex ante stabbiliti f'kull kuntratt, sabiex jiġi żgurat li l-effikaċja tan-nefqa tal-koeżjoni mhux qed tiddgħajjef minħabba politiki makrofiskali ħżiena. Il-kundizzjonalità se tieħu l-forma kemm ta' kundizzjonijiet "ex-ante" li jridu jkunu stabbiliti qabel l-iżborż tal-fondi u kif ukoll ta' kundizzjonijiet "ex-post" li se jissoġġettaw ir-rilaxx ta' fondi addizzjonali skont il-kisba ta' riżultati speċifikati minn qabel. Sabiex dan jiġi ffaċilitat, se jiġu speċifikati stadji ewlenin u indikaturi u l-progress se jiġi monitorjat b'mod strett permezz ta' rappurtar annwali. In-nuqqas ta' progress se jwassal għal sospensjoni jew il-kanċllazzjoni tal-fondi. 3.5. Riżerva għall-prestazzjoni Sabiex jissaħħaħ l-iffukar fuq ir-riżultati u l-kisba tal-objettivi ta' Ewropa 2020, matul l-analiżi interim, 5 % tal-baġit ta' koeżjoni se jitwarrab u jiġi allokat għall-Istati Membri u reġjuni li l-programmi tagħhom ikunu laħqu l-istadji ewlenin b'rabta mal-kisba tal-objettivi tal-programm relatati mal-objettivi u l-miri ta' Ewropa 2020. L-istadji ewlenin se jkunu definiti skont ir-regolamenti għall-politika ta' koeżjoni. 3.6. Finanzjament innovattiv Minbarra l-għoti ta' finanzjament, qed jiġi propost li s-sostenn tal-koeżjoni għal intrapriżi u proġetti li mistennija jiġġeneraw redditi finanzjarji sostanzjali se jingħata primarjament permezz ta' strumenti finanzjarji. (Ara wkoll l-iskeda separata fuq l-istrumenti finanzjarji innovattivi) 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Baġit totali propost 2014-2020 Li minnhom || EUR 376 biljun · Reġjuni ta' Konverġenza · Reġjuni ta' Tranżizzjoni · Reġjuni ta' Kompetittività · Kooperazzjoni territorjali · Fond ta' Koeżjoni · Allokazzjoni addizzjonali għal reġjuni l-aktar imbiegħda b'poplazzjoni baxxa || EUR 162,2 biljun EUR 39 biljun EUR 53,1 biljun EUR 11,7 biljun EUR 68,7 biljun EUR 926 miljun · Faċilità Nikkollegaw l-Ewropa, għat-trasport, l-enerġija u l-ICT || EUR 40 biljun u EUR 10 biljuni imwarrbin fil-Fond ta' Koeżjoni Edukazzjoni u l-Kultura 1. Għanijiet tal-Politika L-edukazzjoni u t-taħriġ huma essenzjali għall-iżvilupp u t-tkabbir tal-ekonomija Ewropea u ser ikollhom rwol importanti fil-kisba kollettiva tal-miri tal-Ewropa 2020. Investiment miżjud fil-kapital uman u l-immodernizzar tas-sistemi tal-edukazzjoni u t-taħriġ se jgħinu lill-UE sabiex issir ekonomija intelliġenti, sostenibbli u inklużiva. Ħafna minn dan l-investiment ser isir fuq livell nazzjonali. Madankollu, b’għadd dejjem jikber ta’ ċittadini Ewropej li qegħdin iħarsu lil hinn mill-fruntieri nazzjonali għall-opportunitajiet ta’ edukazzjoni u taħriġ, l-UE għandha rwol importanti sabiex tiggarantixxi li l-opportunitajiet tas-suq uniku jsiru disponibbli għal kulħadd. L-UE taħdem sabiex tippromwovi l-edukazzjoni u t-taħriġ f’firxa wiesgħa ta’ modi. Il-programmi għall-promozzjoni tal-mobbiltà transnazzjonali fit-tagħlim – bħall-programm Erasmus – urew li huma ta’ suċċess kbir, billi jgħinu lin-nies jiksbu ħiliet ġodda li jkunu bżonnjużi fl-impjiegi tal-ġejjieni. Il-mobbiltà miżjuda tista’ tikkontribwixxi wkoll għar-riforma tas-sistemi tal-edukazzjoni u t-taħriġ billi tiffaċilita d-disseminazzjoni transkonfinali tal-ideat u tal-aħjar prattiki. Permezz ta’ taħlita ta’ programmi ta’ finanzjament immirati u flimkien ma’ sorsi oħrajn ta’ finanzjament, bħall-fondi strutturali, il-baġit tal-UE jista’ jipprovdi valur miżjud reali billi jippromwovi l-mobbiltà, jiffaċilita l-kooperazzjoni u l-iskambju tal-aħjar prattiki u jsostni lill-Istati Membri fl-immodernizzar tas-sistemi tagħhom tal-edukazzjoni u t-taħriġ. Id-diversità kulturali tal-Ewropa hija waħda mill-aktar aspetti b'saħħithom tagħna, li tarrikkixxi u tispira liċ-ċittadini u tipprovdi benefiċċji ekonomiċi reali. Ir-rwol ekonomiku u soċjali tal-industrji kulturali u kreattivi qiegħed dejjem isir aktar evidenti, u jirrappreżenta 4,5 % tal-PDG Ewropew totali fl-2008 u jirrappreżenta madwar 3,8 % tal-forza tax-xogħol. L-UE taħdem b’kooperazzjoni mill-qrib mal-Istati Membri f’dan il-qasam sabiex tutilizza l-potenzjal tas-suq uniku u sabiex tipprovdi l-kondizzjonijiet tajbin għall-industrji kulturali u kreattivi sabiex jiffjorixxu. Il-ġenerazzjoni li jmiss tal-programmi ffinanzjati mill-baġit tal-UE se tindirizza d-dgħufijiet li jillimitaw il-potenzjal ta’ tkabbir ta’ dan is-settur, billi tittratta l-frammentazzjoni tas-suq, issaħħaħ il-kompetittività fis-setturi kulturali u awdjoviżivi, u tiffoka fuq il-miżuri tal-bini ta’ kapaċità u fuq l-appoġġ għaċ-ċirkulazzjoni tax-xogħlijiet kulturali. 2. Strumenti Il-Kummissjoni tipproponi li l-baġit tal-UE jsostni l-politika għall-edukazzjoni u għall-kultura permezz ta’ żewġ strumenti ewlenin: 2.1. Programm għall-edukazzjoni, it-taħriġ u ż-żgħażagħ - 'Edukazzjoni Ewropa' Dan il-programm se jgħaqqad is-subprogrammi, li bħalissa huma separati, tal-Programm tat-Tagħlim Tul il-Ħajja, l-aspetti internazzjonali tal-Edukazzjoni Għolja, inkluż l-Erasmus Mundus, u Żgħażagħ fl-Azzjoni. Dan se jippermetti li jkun hemm effiċjenza akbar, iffukar strateġiku aktar b’saħħtu u l-isfruttar ta’ sinerġiji bejn l-aspetti varji tal-programm. Għalkemm dawn jikkostitwixxu l-aktar lawrji tal-edukazzjoni effiċjenti għall-impjiegi u r-riċerka innovattivi, l-istrumenti attwali tal-UE għall-mobbiltà mhumiex adattati għall-istudenti tal-masters. L-aktar mod kost-effiċjenti biex din il-kategorija ta’ studenti tintlaħaq huwa li jintuża l-baġit tal-UE biex jinkisbu fondi mis-settur privat, priċipalment il-banek nazzjonali, biex tiġi ggarantita l-portabilità tas-self u l-għotjiet tal-istudenti. L-azzjonijiet attwalment appoġġjati mill-programm Leonardo se jingħataw spinta bħala parti mill-isforzi fil-ġlieda kontra l-qgħad fost iż-żgħażagħ u l-Kummissjoni se taħdem mal-EIB biex tipprovdi garanziji għas-self lill-istudenti tal-Masters li jixtiequ jagħmlu l-Masters tagħhom fi Stat Membru ieħor. Dan il-programm il-ġdid se jiffoka fuq: – il-provediment ta’ opportunitajiet immirati ta’ tagħlim transnazzjonali; – it-tqabbil tad-domanda tas-suq tax-xogħol mal-ħiliet sabiex tingħata spinta lill-impjegabbiltà, lill-ispirtu imprenditorjali u lill-parteċipazzjoni taż-żgħażagħ; – il-volontarjat kif ukoll it-tagħlim formali u dak li mhux formali; kif ukoll – l-appoġġ għal riformi wiesa’ u l-immodernizzar tas-sistemi tal-edukazzjoni u t-taħriġ mal-Ewropa kollha u lil hinn minnha. B’mod konkrett, il-programm ser ikollu tliet linji ewlenin ta’ azzjoni: (1) Mobbiltà transnazzjonali tat-tagħlim – kull sena madwar 800 000 ċittadin tal-UE, prinċipalment studenti, jistgħu jiġu megħjuna sabiex ikunu mobbli. (2) Attivitajiet ta’ kooperazzjoni bejn l-istituzzjonijiet tal-edukazzjoni u d-dinja tax-xogħol se jiġu apppoġġati sabiex jippromwovu l-immodernizzar tal-edukazzjoni, l-innovazzjoni u l-intraprenditorija. (3) Se jiġi provdut appoġġ politiku sabiex tinġabar evidenza dwar l-effikaċja tal-investimenti fl-edukazzjoni u sabiex jgħin lill-Istati Membri jimplimentaw politiki effettivi. Kondizzjonijiet stretti ta’ kwalità rigward il-mobbiltà, konċentrazzjoni fuq il-miri ewlenin ta’ politika fejn il-massa kritika tista’ tinkiseb u l-kumplimentarjetà ma’ programmi oħrajn tal-EU se jkunu strumentali sabiex jiġi ggarantit valur miżjud Ewropew għoli ħafna. Il-programm Edukazzjoni Ewropa se jinkorpora l-programmi internazzjonali eżistenti bħall-Erasmus Mundus, Tempus, Alfa u Edulink u programmi ta’ kooperazzjoni mal-pajjiżi industrjalizzati taħt l-istess strument, u se jakkomoda miri differenti (l-attraenza taż-Żona Ewropea ta' Edukazzjoni Għolja, l-eċċellenza, is-solidarjetà u l-ekwità). Dan l-approċċ ser itemm il-frammentazzjoni li hemm bħalissa fl-istrumenti tal-UE li jappoġġaw il-kooperazzjoni internazzjonali fl-edukazzjoni għolja, u li tagħmilha diffiċli għall-istudenti u għall-universitajiet sabiex jaċċedu għall-informazzjoni dwar l-opportunitajiet tal-edukazzjoni għolja tal-Ewropa u għall-edukazzjoni għolja tal-UE sabiex tkun viżibbli fix-xena globali. 2.2. Sport Bħala parti mill-programm Edukazzjoni Ewropa, is-subprogramm propost tal-Isport se jiffoka fuq: · li jittratta theddidiet transnazzjonali li huma speċifiċi għall-isport bħal doping, vjolenza, razziżmu u intollerenza, jew kwistjonijiet relatati mal-integrità tal-kompetizzjonijiet u tal-persuni li jipprattikaw l-isports; · li jiżviluppa kooperazzjoni Ewropea fl-isport permezz ta’, pereżempju, linji gwida għal karrieri doppji tal-atleti jew valuri referenzjarji għal governanza tajba tal-organizzazzjonijiet sportivi; kif ukoll · li jappoġġa organizzazzjonijiet sportivi lokali li jista’ jkollhom rwol fl-indirizzar ta’ sfidi soċjoekonomiċi usa’ bħall-inklużjoni soċjali. Dan il-programm ser iwassal il-valur miżjud tal-UE lil kwistjonijiet li joriġinaw min-natura speċifika tal-isport, se jimmobilizza l-iffinanzjar tas-settur privat minn atturi fil-qasam tal-isport, u se jappoġġa organizzazzjonijiet fil-bażi tal-piramida tal-isports – mhux il-livell professjonali ta’ fuq nett. 2.3. Programm għall-kultura u l-industrija awdjoviżiva - 'Ewropa Kreattiva' Dan il-programm se jgħaqqad il-programmi ta’ bħalissa Culture, MEDIA u MEDIA Mundus sabiex jiffoka s-sostenn fuq il-kisba tal-għanijiet tal-Ewropa 2020 u sabiex jiġi sfruttat il-potenzjal tal-ħolqien tax-xogħol tas-setturi kulturali u kreattivi. Il-programm se jikkomplimenta programmi oħrajn tal-UE billi jimmira b’mod speċifiku l-bżonnijiet tas-setturi kulturali u kreattivi li qegħdin jimmiraw li joperaw lil hinn mill-fruntieri nazzjonali, u b’rabta b’saħħita mal-promozzjoni tad-diversità kulturali lingwistika. L-ispeċifiċitajiet ta’ kull settur se jiġu indirizzati, inkluż permezz ta’ allokazzjoni tal-baġit apposta, u t-tielet element se jipprovdi appoġġ orizzontali lill-industrji kreattivi u kulturali permezz tal-użu ta’ strumenti finanzjarji innovattivi. 3. Implimentazzjoni L-implimentazzjoni tal-programmi l-ġodda se jiġu ssimplifikati ħafna. Il-programm Edukazzjoni Ewropa l-ġdid ser jissimplifika ferm l-azzjonijiet u r-regoli permezz tat-tneħħija tas-subprogrammi, it-tnaqqis fl-għadd totali ta’ attivitajiet u ż-żieda fl-użu tas-somom ta' flus f’daqqa. Il-programm Ewropa Kreattiva se jiġi ġestiti b’mod ċentrali permezz tal-Aġenzija Eżekuttiva tal-Edukazzjoni, l-Awdjoviżiv u l-Kultura (EACEA), kif inhu l-każ bħalissa kemm għal Culture u kif ukoll għal MEDIA. Għadd żgħir ta’ azzjonijiet se jiġu ġestiti b’mod dirett mill-Kummissjoni (pereżempju, il-Kapitali Ewropej tal-Kultura, il-premjijiet kulturali tal-UE, azzjonijiet konġunti mal-istituzzjonijiet internazzjonali). L-elementi Culture u MEDIA tal-programm Ewropa Kreattiva se jiġu komplementati minn strument finanzjarju innovattiv, amministrat mill-grupp tal-BEI, sabiex jipprovdu finanzjament ta’ dejn u ekwità lill-industriji kulturali u kreattivi (CCI). Dan se jindirizza wieħed mill-ostakoli ewlenin għall-iżvilupp tal-kontenut kulturali u kreattiv – l-aċċess għall-iffinanzjar – u jista’ jilħaq lill-industrji kulturali u kreattivi li mhumiex sostnuti minn programmi oħrajn tal-UE. 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Baġit totali propost 2014-2020 li minnhom || EUR 16,8 biljun · Edukazzjoni Ewropa || EUR 15,2 biljun · Ewropa Kreattiva || EUR 1,6 biljun Impjiegi u Affarijiet Soċjali 1. Għanijiet tal-Politika L-Unjoni Ewropea qed tiffaċċja sfidi kunsiderevoli fil-qasam tal-impjiegi u dak soċjali. Illum, kważi 23 miljun ruħ huma qiegħda u 'l fuq minn 113-il miljun huma stmati li jgħixu fir-riskju tal-faqar jew l-esklużjoni[8]. Il-kwistjonijiet soċjali u tal-impjiegi huma tħassib primarju għaċ-ċittadini Ewropej u huwa qasam fejn huwa mistenni aktar mill-Unjoni. Minkejja titjib riċenti fil-perspettiva ekonomika, il-prospetti tal-impjiegi għadhom mhux ċari fit-terminu l-medju, fost affarijiet oħrajn minħabba n-nuqqas ta’ uniformità fis-sitwazzjonijiet tal-Istati Membri u l-pressjonijiet mistennija fuq ir-ristrutturar ekonomiku mill-ekonomija globali. Il-qgħad u r-rati persistentement għolja tal-faqar jirrikjedu azzjoni komprensiva. Il-politiki li diġà ġew implimentati jeħtieġ li jiġu aġġornati u msaħħa billi l-Unjoni qed taffaċċja sfidi urġenti: nuqqasijiet fil-livelli tal-ħiliet, rendiment baxx fil-politika tas-suq tax-xogħol attiv u fis-sistemi edukattivi, l-esklużjoni soċjali tal-gruppi marġinalizzati u mobbiltà baxxa tal-ħaddiema. Ħafna minn dawn l-isfidi marru għall-agħar bil-kriżi finanzjarja u ekonomika, ix-xejriet demografiċi u migratorji u l-pass mgħaġġel tal-bidla teknoloġika. Sakemm ma jiġux indirizzati b’mod effettiv, dawn se jkunu theddida partikolari għall-koeżjoni soċjali u l-kompetittività. Ir-responsabbiltà ewlenija għall-immodernizzar tas-sistemi tal-politiki soċjali u tas-suq tax-xogħol se tibqa’ tal-Istati Membri; Madankollu, l-UE tagħti aktar valur lill-isforzi tagħhom billi taġixxi bħala katalist għall-promozzjoni u l-faċilitazzjoni tar-riformi, billi tipprovdi l-finanzjament, partikolarment permezz tal-Fond Soċjali Ewropew, u billi tagħti setgħat lill-imsieħba soċjali, lill-organizzazzjonijiet tas-soċjetà ċivili u lil partijiet interessati oħra li għandhom rwol kruċjali x’jaqdu fit-twettiq tar-riformi. 2. Strumenti Se titwaqqaf inizjattiva Ewropea fil-qasam tal-impjiegi u tal-inklużjoni soċjali permezz ta’ azzjoni konġunta fl-oqsma tal-edukazzjoni u t-taħriġ vokazzjonali, l-impjiegi u l-inklużjoni. Il-finanzjament f’dan il-qasam se jingħata essenzjalment minn tliet strumenti ewlenin. Dawn se jkunu allinjati bis-sħiħ mal-għanijiet tal-Ewropa 2020 u t-twassil tagħhom se jiġi mtejjeb b’komplementarjetà msaħħa ma’ strumenti oħrajn u bis-simplifikazzjoni tal-proċeduri relevanti. 2.1. Il-Fond Soċjali Ewropew Il-Fond Soċjali Ewropew (FSE) se jagħti finanzjament għall-azzjonijiet strutturali għall-koeżjoni ekonomika, soċjali u territorjali. Il-finanzjament se jkun ikkonċentrat fuq il-prijoritajiet ewlenin tal-istrateġija Ewropa 2020, partikolarment permezz ta’ erba’ ‘opportunitajiet ta’ investiment’: – il-promozzjoni tal-impjiegi; – l-investiment fil-ħiliet, fl-edukazzjoni u fit-tagħlim tul il-ħajja; – l-inklużjoni soċjali u l-ġlieda kontra l-faqar; kif ukoll – it-titjib tal-kapaċità istituzzjonali u l-amministrazzjoni pubblika effiċjenti. Fi ħdan dawn l-opportunitajiet, il-FSE se jikkontribwixxi wkoll għal għanijiet politiċi oħrajn, bħall-faċilitazzjoni tat-tranżizzjoni lejn ekonomija b'użu baxx tal-karbonju u użu effiċjenti tar-riżorsi, il-promozzjoni tar-riċerka u l-innovazzjoni, speċjalment fil-qasam soċjali, it-tisħiħ tal-ugwaljanza bejn is-sessi u l-ġlieda kontra d-diskriminazzjoni. Huwa propost li l-azzjonijiet jiġu raggruppati, partikolarment favur l-inklużjoni soċjali, bit-trasferiment tal-iskema tal-appoġġ alimentari għall-persuni l-aktar fil-bżonn għall-FSE. Għall-perjodu wara l-2013, il-FSE se jkun kopert bil-Qafas Strateġiku Komuni (QSK) għall-fondi strutturali[9]. Il-finanzjament se jiġi pprogrammat bħala parti mill-Kuntratti ta’ Sħubija li se jiġu nnegozjati mal-Istati Membri. Il-miri stipulati se jiġu allinjati mal-Programmi Nazzjonali ta’ Riforma u se jittraduċu l-għanijiet miftiehma f’deċiżjonijiet dwar l-investiment. Biex ikun hemm aktar enfasi fuq ir-riżultati, se jiġi stabbilit mekkaniżmu ta’ kundizzjonalità, ibbażat fuq ġabra komprensiva ta’ rekwiżiti definiti minn qabel, biex jiġi mmassimizzat l-impatt tal-baġit tal-UE u jistimola u jappoġġa r-riformi meħtieġa fl-Istati Membri. Sabiex il-FSE jagħmel kontribut reali lill-miri tal-istrateġija Ewropa 2020, tinħtieġ massa kritika ta’ finanzjament fil-livell tal-UE u wkoll fil-livell tal-programmi operazzjonali. Is-sehem minimu meħtieġ tal-investimenti tal-politika ta’ koeżjoni allokat lill-FSE se jingħata skont il-kategoriji differenti tar-reġjuni li jirriflettu l-intensitajiet differenti ta' għajnuna li jirċievu u l-isfidi li jiffaċċjaw: dan se jsir billi jiġu stabbiliti ishma minimi għall-FSE mis-sostenn tal-fondi strutturali għal kull kategorija ta’ reġjuni (25 % għar-reġjuni ta’ konverġenza, 40 % għar-reġjuni ta’ tranżizzjoni, 52 % għar-reġjuni ta’ kompetittività, abbażi tal-Fond ta’ Koeżjoni li jkompli jirrappreżenta terz tal-allokazzjoni tal-politika ta’ koeżjoni fi Stati Membri eliġibbli, u bl-esklużjoni tal-kooperazzjoni territorjali). L-applikazzjoni ta’ dawn l-ishma tirriżulta f’sehem minimu globali għall-FSE ta’ 25 % tal-baġit allokat għall-politika ta' koeżjoni. 2.2. Programm integrat għall-impjiegi, il-politika soċjali u l-inklużjoni Il-programm integrat għall-impjiegi, il-politika soċjali u l-inklużjoni se jikkontribwixxi għat-twettiq tal-istrateġija Ewropa 2020 u l-miri ewlenin tagħha li jsaħħu lil xulxin reċiprokament, permezz ta’ sostenn għall-azzjonijiet li jippromwovu livell għoli ta’ impjiegi u ħarsien soċjali xieraq, jiġġieldu l-esklużjoni soċjali u l-faqar u jtejbu l-kundizzjonijiet tax-xogħol. Il-programm se jaġixxi bħala katalista għall-bidla fl-Istati Membri u se jkun magħmul mill-elementi li ġejjin: · Pjattaforma Ewropea għall-proċessi tat-tagħlim reċiproku biex ittejjeb il-bażi tal-evidenza għat-tfassil u l-implimentazzjoni tar-riformi u għall-promozzjoni tal-involviment tal-partijiet interessati fit-tfassil tal-politika biex tissaħħaħ is-sjieda tal-impjiegi tal-UE u l-għanijiet tal-politika soċjali u tal-inklużjoni, u li tibni fuq l-esperjenza ta' suċċess bil-Programm tal-Progress; · Il-promozzjoni tal-innovazzjoni soċjali abbażi tal-evidenza biex jissaħħu l-isforzi tal-Istati Membri biex jimmodernizzaw is-sistemi tal-politika soċjali u tal-impjiegi bl-użu ta’ metodi ppruvati għat-tfassil, l-implimentazzjoni u l-evalwazzjoni tal-innovazzjoni u tqassim aktar effettiv tal-informazzjoni; · Il-promozzjoni tal-mobbiltà tal-ħaddiema fl-UE u t-titjib tal-aċċess għall-opportunitajiet tal-impjiegi, partikolarment għaż-żgħażagħ, u li tibni fuq l-attivitajiet tan-netwerk EURES; · Appoġġ tal-intraprenditorija u l-impjiegi indipendenti bħala mezzi għall-ħolqien tal-impjiegi u għall-ġlieda kontra l-esklużjoni soċjali biż-żieda tad-disponibbiltà u l-aċċessibbiltà tal-mikrofinanzi għall-gruppi vulnerabbli, il-mikrointrapriżi u l-ekonomija soċjali, u li jibni fuq il-Faċilità tal-Progress tal-Mikrofinanzi. 2.3. Il-Fond Ewropew ta’ Aġġustament għall-Globalizzazzjoni Se jingħata sostenn speċifiku lill-ħaddiema li jingħataw is-sensja b’riżultat ta’ bidla strutturali kbira permezz tal-Fond Ewropew ta’ Aġġustament għall-Globalizzazzjoni (FEG). Permezz tal-FEG, l-UE se tkompli tgħin lill-Istati Membri biex jipprovdu appoġġ individwalizzat għall-ħaddiema li jingħataw is-senjsa minħabba bidliet strutturali kbar ikkawżati miż-żieda fil-globalizzazzjoni tal-produzzjoni u x-xejriet tal-kummerċ. Barra minn hekk, il-FEG se tindirizza s-sensji fuq skala kbira li jirriżultaw minn tfixkil serju tal-ekonomija lokali, reġjonali jew nazzjonali kkawżat minn kriżi f’daqqa u mhux mistennija. Il-FEG għandu l-għan li jilħaq rata ta’ 50 % ta’ ħaddiema megħjuna jsibu xogħol ġdid u stabbli wara 12-il xahar[10]. Il-Kummissjoni se tipproponi li testendi l-ambitu tal-FEG biex jipprovdi kumpens f’ċerti każijiet għall-konsegwenzi tal-globalizzazzjoni fuq ċerti setturi agrikoli. 2.4. Linji tal-baġit awtonomi Barra minn dawn l-istrumenti u bis-saħħa tas-setgħat konferiti lilha mit-Trattat, il-Kummissjoni se tkompli timplimenta l-linji tal-baġit awtonomi[11] sabiex: – tiffaċilita d-djalogu soċjali Ewropew li huwa komponent kruċjali tal-mudell soċjali Ewropew; – tanalizza u tevalwa x-xejriet ewlenin fil-leġiżlazzjoni nazzjonali dwar iċ-ċaqliq ħieles tal-persuni u tippromwovi l-koordinazzjoni tas-sistemi nazzjonali tas-sigurtà soċjali; kif ukoll – tanalizza s-sitwazzjoni soċjali u l-impatt tal-bidla demografika. 3. Implimentazzjoni It-tnaqqis fin-numru tal-istrumenti finanzjarji u l-linji tal-baġit u s-simplifikazzjoni tal-metodi u s-sistemi tal-ġestjoni u l-implimentazzjoni se jippermettu integrazzjoni ikbar tal-istrumenti u jwasslu għal simplifikazzjoni kunsiderevoli, partikolarment għall-benefiċjarji. 3.1. Il-Fond Soċjali Ewropew L-implimentazzjoni tal-FSE se jiffoka fuq approċċ imsaħħaħ ibbażat fuq ir-riżulati, permezz tal-inkorporazzjoni tal-FSE fil-Qafas Strateġiku Komuni għall-istrumenti kondiviżi kollha tal-ġestjoni u l-Kuntratti tas-Sħubija nnegozjati mal-Istati Membri. L-implimentazzjoni se tiġi issimplifikata wkoll. Se jsir użu ikbar minn alternattivi ssimplifikati tal-kost, partikolarment għall-proġetti ż-żgħar, sabiex b’hekk jitnaqqas il-piż amministrattiv fuq l-Istati Membri u r-reġjuni u jiġi ffaċilitat l-aċċess għall-finanzjament għall-inizjattivi lokali. Se jkun possibbli wkoll irbit aktar strett tal-pagamenti mal-ksib tal-miri definiti minn qabel fil-Kuntratti ta’ Sħubija abbażi ta' pjanijiet ta’ azzjoni konġunti. Fl-aħħar nett, se jiddaħħlu mekkaniżmi ta’ inċentiv bbażati fuq ir-riżultati biex jiġu ppremjati l-programmi u l-miżuri ta’ suċċess u jistimolaw il-bidliet f’dawk b’rendiment baxx. 3.2. Programm integrat (ġestjoni diretta) għall-impjiegi, il-politika soċjali u l-inklużjoni Il-programm ġdid integrat għall-impjiegi u l-inklużjoni soċjali se jitmexxa direttament mill-Kummissjoni. Il-proċeduri ewlenin jinkludu sejħiet għall-offerti, sejħiet għall-proposti u ġestjoni konġunta – partikolarment għall-implimentazzjoni tal-faċilità ta’ mikrofinanzi f’kollaborazzjoni mal-Fond Ewropew tal-Investiment. Il-programm il-ġdid se jiffoka fuq proġetti kbar b’valur miżjud Ewropew ċar sabiex tintlaħaq massa kritika u jitnaqqas l-piż amministrattiv. Se jiġu introdotti regoli u proċeduri armonizzati u simplifikati biex jiffaċilitaw l-aċċess għall-programm, partikolarment għall-organizzjonijiet iż-żgħar. Barra minn hekk, se jiġi stabbilit programmar multiannwali biex jistipula l-għanijiet politiċi fit-tul flimkien mal-finanzjament annwali, sabiex b’hekk il-programm ikun tassew strument immexxi mill-politika. Il-programm se jiġi implimentat permezz ta’ approċċ ta’ ġestjoni bbażata fuq ir-riżultati li jinvolvi monitoraġġ regolari tal-progress b’indikaturi ċari. 3.3. Appoġġ għall-ħaddiema li jingħataw is-sensja Il-mobilizzazzjoni tal-FEG se tkompli tirrikjedi deċiżjoni tal-awtorità baġitarja. Il-Kummissjoni se tfittex li tiżgura li t-tħaddim tal-FEG isir aktar sempliċi u aktar risponsiv għaċ-ċirkostanzi ekonomiċi jinbidlu. 3.4. Linji tal-baġit awtonomi L-implimentazzjoni tal-linji tal-baġit awtonomi se tkun ikkoordinata bis-sħiħ maż-żewġ strumenti biex tiġi evitata d-duplikazzjoni u biex jiżdiedu s-sinerġiji. In-numru tagħhom se jitnaqqas u l-proġetti l-kbar se jingħataw prijorità sabiex tinkiseb massa kritika u jitnaqqas il-piż amministrattiv. 4. Allokazzjoni proposta tal-Baġit għall-2014-2020 Ċifri kollha fi prezzijiet kostanti tal-2011. Baġit totali propost 2014-2020 li minnhom || EUR 88,3 biljun · Il-Fond Soċjali Ewropew (ibbażat fuq il-formola 25/40/52 għal kull kategorija tar-reġjuni li tirriżulta f’25 % tal-envelopp tal-koeżjoni, ħlief il-Faċilità Ngħaqqdu l-Ewropa) || EUR 84 biljun · Politika Integrata għall-Impjiegi, il-Politika Soċjali u l-Inklużjoni || EUR 850 miljun · Il-Fond Ewropew ta’ Aġġustament għall-Globalizzazzjoni || EUR 3 biljun · Linji tal-Baġit Awtonomi || EUR 400 miljun Ambjent 1. Għanijiet tal-Politika Il-politika ambjentali tal-Unjoni Ewropea tikkontribwixxi lejn l-għan ta’ tkabbir intelliġenti, sostenibbli u inklussiv, fil-qafas ta’ Ewropa 2020. L-investimenti li jsiru fil-ħarsien tal-ambjent huma investimenti fil-modernizzazzjoni tas-soċjetajiet tagħna, u għandhom jgħinu biex l-Ewropa tevolvi f'ekonomija msejsa fuq l-għarfien u l-effiċjenza fl-użu tar-riżorsi. Dawn l-investimenti huma tal-ikbar siwi għall-ħarsien u t-titjib tal-kwalità tal-ambjent. It-triq lejn ekonomija aktar ħadra timplika t-tnaqqis tal-kostijiet ambjentali permezz ta’ użu aktar effiċjenti tar-riżorsi, b'mod li jsir kontribut lejn it-tkabbir, il-kompetittività u l-ħolqien ta’ impjiegi. Il-ħarsien tal-bijodiversità –il-kapital naturali tagħna–, u t-tisħiħ tal-ekosistemi se jagħtu kontribut importanti lejn l-għanijiet tagħna ta’ tkabbir sostenibbli. L-ekosistemi jipprovdulna l-ikel, l-ilma frisk, materja prima u ħafna benefiċċji oħra, u b'hekk jikkontribwixxu għall-produttività u għall-kwalità tal-ħajja, filwaqt li jnaqqsu l-ispejjeż tas-saħħa pubblika. Ir-restawr tal-ekosistemi u tas-servizzi li jipprovdu jikkontribwixxi lejn l-ekonomija l-ħadra permezz ta’ ħiliet, impjiegi u opportunitajiet kummerċjali ġodda, billi jixpruna l-innovazzjoni u b'hekk jagħti sehem importanti fl-isfidi tat-taffija tat-tibdil fil-klima u l-addattament għalih. Huwa magħruf ferm il-valur miżjud tal-ħidma konġunta fuq il-livell Ewropew biex jinkisbu għanijiet komuni fil-qasam tal-ambjent, billi l-kwistjonijiet ambjentali jisbqu l-fruntieri nazzjonali. Il-kollaborazzjoni fil-qrib mal-ġirien tal-UE u mal-ekonomiji emerġenti hija prerekwiżit għal Ewropa aktar ħadra. Is-sostenibbiltà ambjentali hija wkoll wieħed mill-Għanijiet ta’ Żvilupp tal-Millenju (Millenium Development Goals), li l-UE hija impenjata li tilħaq. Minbarra l-vantaġġi tal-leġiżlazzjoni ambjentali Ewropea, il-baġit tal-UE jista' jikkontribwixxi lejn l-għanijiet ambjentali kemm permezz ta’ programmi ddedikati, kif ukoll billi jiġi żgurat li dawk l-għanijiet ikunu inkorporati bis-sħiħ fl-attivitajiet sostnuti mill-baġit. 2. Strumenti 2.1. Integrazzjoni Il-prijoritajiet tal-politika ambjentali se jiġu integrati fl-istrumenti kollha ewlenin tal-finanzjament tal-UE, fil-programmi ta’ koeżjoni, agrikultura, il-politika marittima u s-sajd, ir-riċerka u l-innovazzjoni, u l-għajnuna esterna. Dan l-approċċ għandu jkattar kemm jista' jkun is-sinerġiji bejn il-politiki ambjentali u oqsma oħra, b'qies għall-fatt li l-istess azzjonijiet jistgħu u għandhom ifittxu firxa wiesgħa ta’ għanijiet kumplimentari. Dan l-approċċ se jgħin ukoll biex tiġi evitata proliferazzjoni ta’ programmi, u biex inaqqas safejn possibbli l-piż amministrattiv. · Agrikoltura Għan ewlieni tar-riforma tal-Politika Agrikola Komuni (PAK) huwa t-trawwim ta’ għanijiet ambjentali permezz ta' pagamenti diretti aktar ekoloġiċi lill-bdiewa. 30 % mill-pagamenti diretti se jkunu soġġetti għall-kundizzjoni li tiġi rispettata firxa tal-aqwa prattiki ambjentali, miżjuda mal-obbligi diġà eżistenti ta’ kundizzjonalità. Barra minn hekk, l-iżvilupp rurali fil-qafas tal-PAK se jerġa' jiġi ċċentrat fuq it-twassil ta’ beni pubbliċi, inkluż permezz ta’ miżuri agriambjentali. Dawn il-miżuri se jgħinu biex jiġi żgurat li s-settur agrikolu tal-UE jkun sostenibbli, u jibqa' fornitur ewlieni ta' beni pubbliċi ambjentali bħalma huma l-ilma nadif, il-bijodiversità, il-ħarsien tal-ħamrija, arja aktar nadifa, u l-ħarsien tal-pajsaġġi. Dan għandu jikkontribwixxi wkoll għall-ksib tal-għanijiet tal-UE f'dak li jirrigwarda l-klima, kemm ta’ taffija kif ukoll ta’ addattament. · Politika dwarl-Affarijiet Marittimi u s-Sajd Fil-ġejjieni, is-sostenibbiltà ambjentali se tkun fil-qofol tal-politika marittima u tas-sajd. Dan se jinkiseb, fost l-oħrajn, billi jitnaqqas is-sajd żejjed u l-kapaċità żejda, kif ukoll billi jitnaqqsu l-impatti diretti (ngħidu aħna, il-qbid inċidentali jew impatt fuq qiegħ il-baħar), filwaqt li jingħata appoġġ liż-żoni marittimi protetti. Il-Politika Marittima Integrata se tkompli tiddefinixxi l-fruntieri tas-sostenibbiltà tal-attivitajiet tal-bniedem li jkollhom impatt fuq l-ambjent tal-baħar, bħala parti mill-implimentazzjoni tad-Direttiva ta’ Qafas dwar l-Istrateġija Marittima. · Politika ta’ Koeżjoni Il-politika ta’ koeżjoni ser tiġi mmodifikata biex tiffoka aktar fuq il-prijoritajiet tal-Ewropa 2020, fosthom l-għan li l-UE ssir ekonomija aktar ħadra, kompetittiva, u li tuża r-riżorsi b'mod aktar effiċjenti. Dan għandu jinkiseb permezz ta’ attenzjoni qawwija fuq ir-riżultati u l-kundizzjonalità, inkluż f'dak li għandu x'jaqsam mal-għanijiet ambjentali. Dawn l-għanijiet jinkludu l-promozzjoni tal-implimentazzjoni tal-acquis ambjentali (ilma, skart, il-baħar, nitrati, id-Direttiva dwar l-emissjonijiet industrijali, il-kwalità tal-arja u l-leġiżlazzjoni dwar l-għargħar) u l-iffinanzjar ta’ infrastruttura ambjentali relatata; il-ħarsien u r-restawr tal-biodervisità u ta’ servizzi dwar l-ekosistemi, inkluż permezz tal-iżvilupp tal-infrastrutturi ekoloġiċi u t-tnaqqis u l-prevenzjoni tad-deżertifikazzjoni. Il-protezzjoni tal-ambjent kontra t-tibdil fil-klima se tissaħħaħ bħala parti mill-politika ta’ koeżjoni. · Riċerka u innovazzjoni Il-Qafas Strateġiku Komuni l-ġdid għar-Riċerka u l-Innovazzjoni se jikkontribwixxi biex jixprunaw l-avvanzi xjentifiċi u teknoloġiċi meħtieġa għat-tranżizzjoni lejn ekonomija effiċjenti fl-użu tar-riżorsi. It-tkomplija u t-twessigħ tal-appoġġ finanzjarju għall-ekoinnovazzjoni se jgħinu wkoll biex isir tkabbir aktar intelliġenti u sostenibbbli. Is-sħubijiet għall-innovazzjoni se jkollhom impatt dirett fuq l-effiċjenza tar-riżorsi, ngħidu aħna fl-oqsma tal-ilma, l-ekosistemi, il-materja prima u l-bliet intelliġenti. · Fl-azzjoni esterna, l-Istrument għall-Assistenza ta' Qabel l-Adeżjoni se jgħin lill-pajjiżi kandidati jiffinanzjaw l-infrastruttura ambjentali tagħhom, kif ukoll biex jibnu l-kapaċità meħtieġa biex isiru konformi mal-acquis tal-UE. Permezz tad-djalogu dwar il-politiki fuq il-livelli reġjonali u nazzjonali, il-Kummissjoni se tissokta tintegra l-appoġġ għall-ambjent fil-qafas tal-Istrument Ewropew ta’ Viċinat u Sħubija. L-ambjent għandu jkompli jiġi integrat ukoll fil-programmi ta’ għajnuna lill-pajjiżi li qegħdin jiżviluppaw. Il-bijodiversità u l-ekosistemi huma beni pubbliċi globali ewlenin, u se jkunu parti mill-programm tematiku ppjanat għall-beni pubbliċi u l-isfidi globali. It-Trattat ta’ Liżbona jagħti lill-UE rwol aktar qawwi fil-ftehimiet ambjentali multilaterali kif ukoll fil-governanza ambjentali internazzjonali, u l-finanzjament imtejjeb se jkun xhieda ta’ dan. 2.2. Strument iddedikat għall-Ambjent u għall-Azzjoni kontra t-Tibdil fil-Klima Minbarra l-integrazzjoni, il-Kummissjoni tipproponi li jissokta l-programm LIFE+, u li jiġi allinjat aktar mill-qrib mal-għanijiet tal-Ewropa 2020. Bħalma hu l-każ fil-perjodu ta’ programmar attwali, l-istrument il-ġdid se jkopri, fi programm waħdieni, firxa ta’ azzjonijiet fl-oqsma tal-ambjent u tal-azzjoni kontra t-tibdil fil-klima. Skont is-subprogramm tal-Ambjent[12], l-istrument se jiffoka fuq żewġ tipi ta’ proġett: il-Proġetti Integrati ġodda, li l-għadd u s-sehem finanzjarju tagħhom se jiżdied progressivament matul id-dewmien tal-programm; u proġetti “tradizzjonali”. Il-Kummissjoni tqis li l-proġetti integrati jistgħu jiżvolġu rwol essenzjali bħala xprun għall-ksib ta' għanijiet bħall-ħarsien u r-restawr tal-bijodiversità u l-ekosistemi, il-ġestjoni effettiva tan-netwerk Natura 2000, it-trawwim tal-governanza ambjentali, u l-ġestjoni tal-ilma u tal-iskart u l-immobilizzar, b'mod effettiv ta’ fondi oħra għal dawn l-għanijiet. L-għażla tal-proġetti se tibqa' tissejjes fuq il-valur miżjud li joffru għall-UE, kif ukoll fuq il-potenzjal għat-trażmissjoni tal-għarfien. Il-Proġetti Integrati tal-LIFE huma ddisinjati biex jiddemostraw l-implimentazzjoni sostenibbli ta’ pjanijiet ta’ azzjoni ambjentali[13] marbutin ma' direttivi ambjentali ewlenin tal-UE, bħad-Direttiva dwar il-Ħabitats jew id-Direttiva ta’ Qafas dwar l-Ilma. Il-Proġetti Integrati se jagħtu appoġġ lil sensiela ta’ attivitajiet u miżuri speċifiċi. Il-finanzjament addizzjonali għal dawn il-proġetti se jinġibed minn programmi oħra ta' finanzjament tal-UE, kif ukoll minn fondi nazzjonali, reġjonali u tas-settur privat, u se jiġu indirizzati lejn l-għanijiet ambjentali. B'hekk, il-finanzjament tal-LIFE għandu jservi ta’ xprun li jiżgura l-konsistenza u l-attenzjoni strateġika ambjentali, billi jiġu sfruttati bis-sħiħ is-sinerġiji, u tiġi stabbilita kooperazzjoni aktar strutturata ma' fondi oħra tal-UE permezz tal-Qafas Strateġiku Komuni. Is-subprogramm għall-Ambjent se jkun imqassam skont il-prijoritajiet li ġejjin: (a) LIFE Biodiversity,filwaqt li tibqa' tiffoka fuq Natura 2000 u fuq l-iżvilupp u l-qsim tal-aqwa prattiki fil-qasam tal-bijodiversità, din il-kategorija se tindirizza wkoll sfidi usa' marbutin mal-bijodiversità, skont il-mira tal-istrateġija tal-bijodiversità ta’ Ewropa 2020 li jinżammu u jiġu restawrati l-ekosistemi u s-servizzi tagħhom; (b) LIFE Environment din il-kategorija se tiffoka fuq l-appoġġ għall-implimentazzjoni tal-politika ambjentali tal-UE min-naħa tas-settur pubbliku u dak privat, u b'mod partikulari, l-implimentazzjoni tal-leġiżlazzjoni ambjentali relevanti għall-għanijiet ta’ Ewropa 2020 fejn tidħol l-effiċjenza fl-użu tar-riżorsi (ngħidu aħna, id-Direttiva ta' Qafas dwar l-Ilma jew id-Direttiva ta' Qafas dwar l-Iskart). (c) LIFE Governance din il-kategorija se tappoġġja l-ħolqien ta’ pjattaformi għall-iskambju tal-aqwa prattiki għall-konformità mtejba mal-prijoritajiet u l-infurzar tal-politika ambjentali tal-UE, għall-iżvilupp tal-politika u t-teħid ta' deċiżjonijiet imsejjes fuq l-għarfien (eż. b'tixrid wiesa’ tar-riżultati tal-proġetti), b'enfasi fuq il-governanza tajba. Din il-kategorija se tappoġġja wkoll lill-NGOs ambjentali u trawwem it-tqajjim tal-kuxjenza, l-attiviżmu u t-tixrid tat-tagħrif ambjentali, billi dawn huma marbutin sew mal-għan li tinkiseb governanza tajba u l-implimentazzjoni u l-konformità sħaħ. 2.3. Il-finanzjament għall-bijodiversità Il-finanzjament tal-Istrateġija tal-UE għall-Bijodiversità sal-2020[14] jitlob li l-bijodiversità tiġi integrata tul il-baġit tal-UE, kemm fi ħdan l-UE permezz tal-istrumenti ewlenin ta’ finanzjament, kif ukoll permezz ta' fondi għall-azzjoni esterna. Sabiex tiżdied l-effiċjenza tal-infiq tal-UE, huwa importanti wkoll li jitkattru kemm jista' jkun is-sinerġiji fil-finanzjament fil-qasam tat-tibdil fil-klima, permezz tal-finanzjament ta’ proġetti ta’ addattament u taffija msejsa fuq l-ekosistemi, li jipprovdu wkoll servizzi usa' fl-UE kif ukoll lil hinn minnha. It-tmexxija effettiva u r-restawr taż-żoni protetti tan-Natura 2000 huma tal-ikbar importanza biex tintlaħaq il-mira tal-Ewropa 2020, stabbilita mill-Kunsill Ewropew fl-2010, li jitwaqqaf u jitreġġa' lura t-telf tal-bijodiversità fl-UE. Fuq il-livell tal-UE, approċċ integrat imsaħħaħ li juża l-fondi settorjali varji tal-UE, u l-iżgurar tal-konsistenza tagħhom mal-prijoritajiet tal-oqfsa ta’ azzjoni tan-Natura 2000 flimkien ma' kategorija msaħħa ta’ LIFE Bijodiversità, għandhom jipprovdu sisien sodi għall-istrateġija l-ġdida ta’ finanzjament tan-Natura 2000. F'dak li jirrigwarda l-politika esterna, l-UE ntrabtet, flimkien ma' parteċipanti oħra, waqt l-10 laqgħa tal-Konferenza tal-Partijiet għall-Konvenzjoni dwar id-Diversità Bijoloġika (CBD COP10) f'Ottubru 2010 f'Nagoya, li